Kanak-kanak kencing di dapur restoran berlaku di Kota Tinggi
Oleh MASTURAH SURADI

16 Disember 2022, 9:13 pm
KOTA TINGGI – Tular rakaman seorang kanak-kanak lelaki membuang air kecil di ruang dapur masak restoran dekat sebuah pasar raya di sini yang mengundang rasa kurang enak dan loya dalam kalangan orang ramai.
Rakaman video berdurasi 1 minit 24 saat itu memaparkan seorang wanita yang sedang menyiapkan masakan sebelum didatangi kanak-kanak tersebut.
Tindakan wanita itu yang hanya ‘membasuh’ kencing kanak-kanak itu selepas membuang hajat di dapur berkenaan dengan sekadar menggunakan tangan yang basah selepas dicelup dari bekas air sebelum menyambung memasak ternyata menjijikkan.
Pengerusi Jawatankuasa Kesihatan dan Perpaduan Negeri Johor, Ling Tian Soon berkata, pihaknya telah mengambil maklum akan video tular itu dan satu pasukan dari Pejabat Kesihatan Daerah Kota Tinggi telah dihantar untuk menjalankan siasatan.
“Pemeriksaan di lapangan pada pukul 11.45 pagi tadi mendapati premis disewakan kepada bukan warga negara di mana kesemua empat pengendali makanan tersebut tidak mempunyai sijil latihan pengendali serta seorang didapati tidak mempunyai suntikan typhoid.
“Antara kesalahan yang ditemui di restoran berkenaan adalah pencemaran silang di tempat penyimpanan makanan, tidak menjaga titik kawalan kritikal ke atas makanan yang telah dimasak

“Lantai kotor dan tidak dibersihkan, dinding berhabuk dan bersawang, penyimpanan makanan yang tidak bersih, terdapat talang telur yang berada di tempat penyediaan makanan dan telur-telur tidak dicuci sebelum digunakan,” katanya dalam kenyataan hari ini.
Katanya, kesalahan lain yang turut dikesan adalah tempat mencuci tangan tidak dilengkapi dengan sabun cecair dan pengering tangan atau tuala pakai buang.
Tambahnya, mereka juga menggunakan tong sampah yang tidak dibersihkan, kotor dan tidak bertutup di samping sistem saliran yang tidak efektif dan menyebabkan air limpah mengalir ke atas permukaan jalan.
“Susulan itu arahan penutupan telah diberikan di bawah Seksyen 12 Akta Makanan 1983 serta Arahan Pembersihan di bawah Seksyen 10(1) Akta Makanan 1983.
“Kompaun juga turut dikeluarkan ke atas pemilik premis kerana gagal memastikan premis di dalam keadaan baik dan bersih di bawah Peraturan 11(1), dibaca bersama Peraturan 15(1) kerana tidak mendaftarkan Premis di bawah Peraturan-Peraturan Kebersihan Makanan 2009.
“Kita mengucapkan terima kasih di atas hantaran Facebook tersebut dan mengingatkan kepada semua agar sentiasa memilih premis makanan dan pengendali makanan yang mengamalkan pengendalian makanan yang bersih,” katanya lagi
Beliau berkata Jabatan Kesihatan Negeri Johor juga mengalu-alukan sebarang aduan dimajukan ke mana-mana Pejabat Kesihatan Daerah yang berkaitan. – KOSMO! ONLINE


Tanah runtuh: Bantuan RM1,000 untuk mangsa, RM10,000 mangsa terkorban
Oleh NURUL IZZATI ZAINI

16 Disember 2022, 11:54 pm
HULU SELANGOR – Bantuan RM10,000 akan disalurkan segera kepada setiap mangsa yang terkorban, dalam kejadian tanah runtuh di tapak perkhemahan, Jalan Batang Kali-Genting Highlands, yang terjadi awal pagi tadi.
Perdana Menteri, Datuk Seri Anwar Ibrahim mengumumkan perkara tersebut setelah meninjau pos kawalan di lokasi nahas dan turut menjelaskan, bantuan itu akan diselaraskan dengan Setiausaha Kerajaan Negeri (SUK) Selangor untuk pelaksanaan segera.
“Agensi Pengurusan Bencana Negara (NADMA) dan Jabatan Perdana Menteri (JPM) akan menyalurkan peruntukan kepada Setiausaha Kerajaan (SUK Selangor) selaku Pengerusi Jawatankuasa Pengurusan Bencana Negeri (JPBN) Selangor. Kemudian, SUK Selangor akan menyalurkan bantuan terus kepada mangsa.
“Selain itu, bantuan bernilai RM1,000 turut akan diberikan kepada setiap ketua isi rumah mangsa yang terlibat dalam tragedi ini. Kerajaan negeri juga berusaha untuk berikan penjelasan terperinci dan tentunya kita akan hantar lagi wakil-wakil untuk menemui keluarga yang terlibat dalam tragedi ini,” katanya dalam sidang akhbar kepada pemberita hari ini.
Tambahnya, buat masa ini orang awam hanya perlu menumpukan kepada laporan awal daripada Ketua Polis Negara, pihak Jabatan Bomba dan Penyelamat Malaysia dan penguat kuasa yang lain kerana beliau sendiri tidak mahu mendahului tugas mereka.
Dalam pada itu, Anwar Ibrahim turut menzahirkan rasa simpati kepada seluruh keluarga mangsa atas kehilangan nyawa di mana ada di antaranya terdiri daripada anak kecil.

Jelasnya lagi, ini merupakan tragedi buat rakyat Malaysia dan beliau berasa sedih serta berdukacita atas kemalangan yang menimpa negara.
Beliau turut melahirkan rasa penghargaan kepada semua petugas pihak berkuasa yang bertungkus lumus bekerja dalam suasana yang sukar dan risiko yang besar dengan cuaca yang tidak menentu. – KOSMO! ONLINE


Lapan mangsa penipuan kerja di Dubai selamat tiba di KLIA
Oleh AMREE AHMAD

16 Disember 2022, 9:33 pm
PUTRAJAYA – Sebelum ini, kisah penderitaan warga Malaysia yang menjadi mangsa sindiket penipuan tawaran pekerjaan di Kemboja, Myanmar dan Laos berjaya dibongkarkan hingga mereka berjaya dibawa pulang ke tanah air.
Bagaimanapun, Wisma Putra menerusi kenyataan akhbar tadi mengesahkan terdapat seramai lapan rakyat Malaysia dijadikan hamba buruh moden sekitar Emiriah Arab Bersatu (UAE).
Namun, nasib buruk kesemua mereka kini berakhir apabila berjaya diselamatkan oleh Kementerian Luar menerusi pihak Konsulat Jeneral Malaysia di Dubai.
“Mereka sudah selamat dibawa pulang dan tiba di Lapangan Terbang Antarabangsa Kuala Lumpur (KLIA) Sepang pada pukul 8.10 pagi tadi.
“Konsulat Jeneral di Dubai telah mengambil tindakan yang segera bagi menyelamatkan mangsa sejurus menerima maklumat berhubung kes tersebut,” kata Wisma Putra di sini hari ini.
Berdasarkan semakan, mangsa terlibat menaiki pesawat Oman Air penerbangan WY821 berlepas dari ibu kota Muscat pada pukul 9.15 malam tadi (2.15 pagi waktu Malaysia).

Kesemuanya kemudian diserahkan kepada pihak Polis Diraja Malaysia yang telah sedia menunggu mereka di KLIA bagi membantu proses siasatan selanjutnya kes berkenaan.
Wisma Putra menambah, pihak kementerian turut merakamkan penghargaan kepada kerajaan UAE atas bantuan dan kerjasama diberikan dalam mempercepatkan proses penghantaran pulang.
“Penghargaan sama turut disampaikan kepada kerajaan negeri Sarawak dan Timbalan Perdana Menteri II, Datuk Seri Fadillah Yusof atas keprihatinan yang diberikan,” katanya. – KOSMO! ONLINE


Aidil Sholeh buat kejutan
Oleh AZIZAN HASHIM

16 Disember 2022, 9:19 pm
IPOH – Kecederaan dialami pada set ketiga memaksa Cheam June Wei berhenti ketika bertemu Aidil Sholeh di suku akhir perseorangan lelaki Kejohanan Badminton Cabaran Antarabangsa Petronas Malaysia 2022 di Arena Badminton Perak, Ipoh sebentar tadi.
June Wei, pilihan ke-4 kejohanan dilanda kecederaan ketika kedudukan 9-16 untuk memberi laluan kepada Aidil, pilihan ke-11, mara ke separuh akhir pagi esok.
Dalam pertarungan sengit itu, June Wei menang mudah 21-8 pada set pertama, tetapi tumpas 19-21 pada set kedua.
Turut tumbang ialah pemain pilihan ke-7, Leong Jun Hao yang tumpas kepada pemain muda sedang meningkat naik, Justin Hoh, 18, 11-21, 16-21.
Pemain pilihan ke-9, Yeoh Seng Zoe mudah mara selepas mengenepikan pilihan ke-16, Lee Shun Yang 21-11, 21-19.
Seorang lagi pemain Malaysia, Lim Chi Wing juga mara ke separuh akhir selepas mengatasi Lim Chong King 21-18, 21-12.

Sementara itu, K. Letshanaa merupakan wakil tunggal Malaysia layak ke separuh akhir perseorangan wanita.
Pemain yang baru keluar daripada Persatuan Badminton Malaysia (BAM) itu mengatasi pemain Filipina, Mikaela Joy De Guzman, 21-12, 21-12.
Turut layak ialah pemain Indonesia, Yulia Yosephine Susanto yang menewaskan Tanishq Mamilla Palli dari India, 21-7, 21-9.
Pilihan ke-5 dari India, Gadde Ruthivika Shivani mengejutkan pilihan ke-4, Thet Htar Thuzar dari Myanmar, 21-16, 21-16. – KOSMO! ONLINE


Ibu tiga anak tak sempat joli duit RM21,900 hasil jual emas curi
Oleh ROHANA ISMAIL

16 Disember 2022, 7:48 pm
TANAH MERAH – Seorang ibu kepada tiga anak tidak sempat berjoli hasil jualan barangan kemas berjumlah RM21,900 selepas mencuri beg tangan milik seorang peniaga pasar awam Tanah Merah di sini pada Selasa lalu.
Suspek yang berusia dalam lingkungan 40-an itu ditahan di rumahnya di Salor, Kota Bharu dekat sini apabila mangsa membuat laporan polis selepas memeriksa rakaman televisyen litar tertutup (CCTV) di pasar tersebut.
Ketua Polis Daerah Tanah Merah, Superitendan Mohd. Haki Hasbullah berkata, mangsa yang juga berusia dalam lingkungan 40-an menyedari beg tangannya hilang ketika berkemas-kemas untuk menutup kedai runcit di pasar tersebut.
Menurutnya, mengesyaki beg tangannya berisi tiga utas rantai leher, dua utas gelang tangan dan wang tunai RM1,500 dicuri, dia terus memeriksa CCTV pasar itu.
“Pemeriksaan mendapati, suspek telah mencuri dan membawa keluar beg tangan tersebut dari premisnya sebelum menaiki sebuah kereta jenis Proton Waja.
“Berdasarkan rakaman CCTV itu, polis telah menjejak kereta tersebut yang didaftarkan di alamat rumah suspek keesokan harinya kira-kira pukul 8 malam,” katanya pada sidang akhbar di Ibu Pejabat Polis Daerah (IPD) Tanah Merah di sini hari ini.

Menurut Mohd. Haki, semasa serbuan dijalankan, polis merampas dua beg tangan, wang tunai berjumlah RM21,900, dua keping kad mesin pengeluaran wang automatik (ATM) dan MyKad milik mangsa.
Katanya, siasatan mendapati, wang tunai RM21,900 itu merupakan hasil jualan kesemua barangan kemas yang dicuri suspek.
“Suspek dipercayai menjual barangan kemas itu di sebuah kedai emas di Kota Bharu, namun tidak sempat menggunakan langsung wang tersebut untuk perbelanjaannya.
“Siasatan mendapati, suspek merupakan seorang suri rumah dan pertama kali mencuri atas faktor desakan hidup. Dia juga dipercayai melakukan jenayah itu seorang diri tanpa melibatkan pihak lain,” katanya.
Tambah Mohd. Haki, wanita itu ditahan reman selama empat hari bermula 15 hingga 18 Disember ini dan kes disiasat mengikut Seksyen 380 Kanun Keseksaan kerana mencuri. – KOSMO! ONLINE


Tanah runtuh: Ahmad Zahid hadir meninjau kawasan tanah runtuh
Oleh AZMI NORDIN

16 Disember 2022, 7:41 pm
HULU SELANGOR – Timbalan Perdana Menteri, Datuk Seri Ahmad Zahid Hamidi hadir di lokasi tragedi tanah runtuh di tapak perkhemahan Father’s Organic Farm, Jalan Batang Kali-Genting Highlands dekat sini.
Ahmad Zahid dilihat hadir sekitar pukul 6.45 petang tadi bagi meninjau pos kawalan di lokasi tersebut yang setakat ini merekodkan sejumlah 19 mayat berjaya dijumpai.
Terdahulu, Ketua Polis Daerah Hulu Selangor, Superintendan Suffian Abdullah berkata, setakat pukul 5.30 petang tadi, tiga lagi mayat berjaya ditemukan menjadikan jumlah baki mangsa yang dicari 14 orang. – KOSMO! ONLINE


Empat kali berucap, PM Britain dibayar lebih RM5 juta
Oleh KOSMO!

16 Disember 2022, 7:30 pm
LONDON – Bekas Perdana Menteri Britain, Boris Johnson dibayar lebih £1 juta(RM5.40 juta) untuk menyampaikan empat ucapan sejak beliau meletak jawatan lebih tiga bulan lalu, lapor portal berita ARY News semalam.
Johnson berundur sebagai Perdana Menteri awal September lalu selepas beliau kehilangan sokongan barisan menteri dan ahli Parlimen berikutan pelbagai skandal ketika seluruh Britain berada di bawah perintah berkurung  ketat semasa pandemik Covid-19.
Lelaki berusia 58 tahun itu dibayar £1,030,782 (RM5,568,394) untuk empat kali berucap pada Oktober dan November lalu, pada kadar kira-kira 30,000 pound (RM162,063) sejam, demikian menurut daftar terkini kepentingan kewangan Ahli Parlimen.
Kerja bergaji terbaik bekas Perdana Menteri itu ialah ucapannya di New York kepada firma kewangan Centerview Partners yang diperolehnya sebanyak £277,724 (RM150,0294).
Firma itu juga menyediakan pengangkutan dan penginapan untuk Johnson dan dua kakitangannya serta komitmen masanya ialah sebanyak sembilan jam.
Pendapatannya yang lain ialah penglibatan bercakap dan penerimaan beliau sebagai orang kenamaan dengan akhbar India, Hindustan Times yang mana bekas Perdana Menteri itu dibayar £261,652 pound (RM1,413,471) dan £215,276 pound (RM1,162,943) lagi untuk ucapan di CNN Global Summit Lisbon serta £276,130 (RM 1,491,683) untuk Majlis Persidangan Ejen-Ejen Insurans dan Broker. – Agensi


Tanah runtuh: Agong, Permaisuri zahir ucapan takziah
Oleh MOHD RASDAN AHMAD

16 Disember 2022, 8:30 pm
PETALING JAYA- Seri Paduka Baginda Yang di-Pertuan Agong dan Seri Paduka Baginda Raja Permaisuri Agong menzahirkan ucapan takziah kepada seluruh keluarga mangsa yang terkorban akibat kejadian tanah runtuh di Batang Kali, Selangor awal pagi tadi.
Istana Negara melalui satu kenyataan berkata, Seri Paduka Baginda berdua menzahirkan rasa dukacita atas tragedi yang berlaku itu dan menzahirkan harapan agar seluruh keluarga mangsa sabar dan tabah menghadapi dugaan serta suasana sedih dan pilu ini.
Seri Paduka Baginda berdua juga turut mendoakan agar roh mangsa yang beragama Islam dicucuri rahmat dan ditempatkan dalam kalangan orang-orang beriman dan beramal soleh.
“Seri Paduka Baginda berdua menzahirkan setinggi penghargaan kepada para anggota jabatan-jabatan dan agensi-agensi kerajaan yang terlibat dalam operasi mencari dan menyelamat mangsa.
“Seri Paduka Baginda turut menzahirkan harapan agar operasi itu dilakukan secara rapi dan terancang,” jelas kenyataan tersebut hari ini.
Tambah kenyataan itu lagi, Baginda berdua turut mendoakan agar dipermudahkan urusan dan usaha mencari serta menyelamat semoga mangsa-mangsa yang terperangkap dapat diselamatkan dengan segera. – KOSMO! ONLINE


Tanah runtuh: 21 mangsa perkhemahan sah maut
Oleh NURUL IZZATI ZAINI

16 Disember 2022, 8:12 pm
HULU SELANGOR – Sebanyak 21 korban tragedi telah disahkan dalam kejadian tanah runtuh di Father’s Organic Farm, Batang Kali, Hulu Selangor sehingga pukul 7.30 malam tadi.
Timbalan Perdana Menteri, Datuk Seri Ahmad Zahid Hamidi berkata, seramai 12 orang mangsa masih belum ditemui daripada keseluruhan mangsa yang berjumlah seramai 94 orang.
“Pihak polis, bomba ataupun semua agensi penguat kuasa telah dimobilisasikan sepenuhnya diketuai oleh Polis Diraja Malaysia (PDRM).
“Saya sebagai Pengerusi Jawatankuasa Bencana Pusat akan terus memantau bersama ketua agensi dari semasa ke semasa dan akan maklumkan kepada pihak media mengenai kejadian ini.
“Pihak agensi penguat kuasa diharapkan dapat meneruskan tugas sedaya yang mungkin dengan kaedah-kaedah teknologi baru, jentera berat dan menggunakan anjing-anjing pengesan,” katanya ketika ditemui pemberita setelah membuat tinjauan di kawasan ini.
Sementara itu, Ahmad Zahid meminta kesemua tapak perkhemahan dikosongkan sama ada di atas bukit atau di tepi sungai berikutan kejadian yang berlaku hari ini.

Katanya, kawasan-kawasan di sungai mungkin selamat, tetapi menurut Jabatan Metrologi Malaysia, hujan lebat akan bermula esok dan dikhuatiri tragedi kepala air akan berlaku.
“Saya harap ibu bapa, guru-guru sekolah, pelajar atau murid yang ingin pergi bercuti untuk tangguhkan dulu hasrat supaya kejadian seperti ini tidak berulang,” katanya.
Dalam pada itu Zahid turut menzahirkan ucap takziah kepada keluarga mangsa dan mendoakan agar kesemua mangsa yang hilang ditemui dengan selamat. – KOSMO! ONLINE


Putera Harry, isteri didesak tidak pakai gelaran diraja
Oleh KOSMO!

16 Disember 2022, 8:00 pm
LONDON – Anakanda kedua pemerintah Britain, Raja Charles III, Putera Harry dan isterinya, Meghan Markle menerima desakan terbaharu agar gelaran diraja mereka dilucutkan, lapor portal berita Daily Star semalam.
Wawancara terakhir tentang kehidupan mereka yang kini memakai gelaran diraja Duke dan Duchess of Sussex, disiarkan di saluran Netflix pada 15 Disember lalu.
Namun, dengan permusuhan yang jelas antara Sussex dan pihak istana Britain, pasangan tersebut kini berdepan desakan terbaharu untuk menggugurkan gelaran diraja mereka.
Seorang peminat mereka menulis di Twitter: “Sangat muak dengan program (Putera) Harry dan Meghan (Markle). Kasihanilah mereka. Tetapi mereka telah bersuara, kini tiba masanya untuk diam dan diam. Masa untuk merampas gelaran diraja mereka?”
Peminat lain menuduh pasangan tersebut menggunakan gelaran diraja untuk keuntungan mereka sendiri walaupun mereka mengkritik institusi yang telah memberikan kedua-duanya ‘label’ berprestij itu.
“Mengapakah anda berkeras untuk mengekalkan gelaran (diraja) dan menggunakannya untuk (mendapatkan) keuntungan?” demikian menurut ciapan seorang pengguna Twitter yang lain.

Sementara itu, netizen ketiga pula menulis: “Meghan Markle dan Harry mahu menjadi raja dengan elaun diraja tanpa sebarang tugas diraja. Mengeksploitasikan gelaran mereka untuk mendapat keuntungan secara peribadi dan bukan mempromosikan UK (United Kingdom). Pengkhianat.”
Bagaimanapun, bintang televisyen Made on Chelsea, Lucy Watson memberi sokongan kepada Duke dan Duchess itu menerusi Twitter dengan menulis: “Saya sangat suka Harry & Meghan dan semua yang mereka perjuangkan. Puteri Diana (ibu Putera Harry) akan berbangga dengan mereka kerana mempertahankan apa yang mereka percayai.
Hubungan antara kedua-dua pasangan diraja itu dengan istana Britain renggang sejak sebelum kemangkatan nenek Putera Harry, Ratu Elizabeth II dan selepas mereka berkahwin pada tahun 2018. – Agensi


Badak air telan, muntahkan kembali budak
Oleh KOSMO!

16 Disember 2022, 8:30 pm
KAMPALA, Uganda – Seorang kanak-kanak lelaki berusia dua tahun di Uganda ditelan seekor badak air sebelum binatang buas itu memuntahkan kembali mangsa, lapor akhbar New York Post semalam.
Mangsa dimuntah keluar selepas saksi kejadian bertindak merejam badak air itu dengan menggunakan batu, kata polis.
Identiti mangsa tidak didedahkan. Dia bermain sendirian berhampiran rumahnya di tepi sebuah tasik di bandar Katwe Kabatoro Ahad lalu apabila seekor badak air yang kelaparan membaham mangsa menggunakan rahangnya yang besar, lapor saluran radio Capital FM Uganda.
Sebelum badak air itu sempat menelan mangsa sepenuhnya, seorang saksi kejadian, Chrispas Bagonza mula melempar batu ke arahnya, menyebabkan haiwan itu ‘memuntahkan’ mangsa kembali, demikian menurut agensi yang paling awal melaporkan kejadian tersebut.
Mangsa dikejarkan ke hospital untuk menerima rawatan di bandar berhampiran, Bwera. Badak air tersebut dikatakan telah melarikan diri ke dalam tasik, demikian menurut laporan sama.
“Bagonza melempar batu ke arah badak air tersebut dan menakutkannya, menyebabkan ia melepaskan mangsa dari dalam mulutnya,

“Dia memberanikan diri untuk menyelamatkan mangsa,” kata Polis Uganda kepada akhbar Telegraph Uk.
Badak air dianggarkan membunuh sekurang-kurangnya 500 orang setahun di Afrika dengan mengunyah mangsa menggunakan gading yang boleh membesar sepanjang 30 sentimeter (sm). – Agensi


Ahli Parlimen BN enggan bersama PH dipelawa guna logo PN jika PRK
Oleh KOSMO!

16 Disember 2022, 8:33 pm
PETALING JAYA – Ketua Pemuda Perikatan Nasional (PN), Ahmad Fadhli Shaari berpandangan Ahli Parlimen Barisan Nasional (BN) yang masih berpegang kepada prinsip untuk tidak bersama Pakatan Harapan (PH) masih boleh menentang usul kerajaan di Parlimen.
Menurut beliau, risiko paling teruk yang akan dihadapi adalah hilang kerusi Parlimen dimenangi pada Pilihan Raya Umum Ke-15 (PRU15), namun mereka boleh bertanding semula apabila Pilihan Raya Kecil (PRK) diadakan di kawasan tersebut.
“Sudah tentu jika ada perundingan, PN boleh tawarkan logo. Dengan ‘mood’ rakyat seperti di Padang Serai, tidak mustahil mereka boleh menang (jadi Ahli Parlimen) semula.
“Tetapi jika mahu teruskan untuk menyokong kerajaan campuran PH/BN terpulanglah,” katanya dalam satu kenyataan hari ini.
Petang tadi parti-parti utama yang membentuk Kerajaan Perpaduan di bawah pimpinan Perdana Menteri, Datuk Seri Anwar Ibrahim selesai menandatangani perjanjian Permuafakatan Antara Gabungan di Pejabat Perdana Menteri.
Perjanjian persefahaman tersebut dibuat adalah bagi parti-parti yang bersama-sama membentuk Kerajaan Perpaduan menyatakan persetujuan terhadap gabungan berkenaan serta kepimpinan Perdana Menteri.

Hadir pada majlis menandatangani itu ialah Pengerusi Barisan Nasional (BN), Datuk Seri Dr. Ahmad Zahid Hamidi; Naib Presiden Parti Pesaka Bumiputera Bersatu (PBB), Datuk Seri Fadillah Yusof; Pengerusi Gabungan Parti Sarawak (GPS), Tan Sri Abang Johari Abang Openg dan Pengerusi Gabungan Rakyat Sabah (GRS), Datuk Hajiji Noor.
Pemeteraian permuafakatan tersebut juga dibuat agar Sidang Khas Parlimen akan diadakan selama dua hari pada 19 hingga 20 Disember ini berjalan dengan lancar.
Antara agenda utama Sidang Khas Parlimen kelak ialah bagi memilih Yang di-Pertua Dewan Rakyat selain usul undi percaya kepada kepimpinan Perdana Menteri. – KOSMO! ONLINE


Tanah runtuh: Sultan Johor zahir ucapan takziah
Oleh KHAIRUL MOHD. ALI

16 Disember 2022, 8:42 pm
JOHOR BAHRU – Sultan Johor, Sultan Ibrahim Sultan Iskandar menzahirkan ucapan takziah kepada keluarga mangsa tragedi tanah runtuh yang dilaporkan berlaku di sebuah tapak perkhemahan di Batang Kali, Hulu Selangor, Selangor awal pagi hari ini.
Sultan Ibrahim bertitah, baginda amat sedih apabila mendapat tahu tentang tragedi berkenaan.
“Saya amat sedih apabila membaca berita ini dan berharap seluruh ahli keluarga mangsa-mangsa banyakkan bersabar dan tabah menghadapi dugaan ini,” titah baginda kepada Royal Press Office (RPO), di sini hari ini.
Terdahulu, sebanyak 21 korban tragedi telah disahkan dalam kejadian tanah runtuh di Father’s Organic Farm, Batang Kali, Hulu Selangor sehingga pukul 7.30 malam tadi.
Timbalan Perdana Menteri, Datuk Seri Ahmad Zahid Hamidi dipetik berkata, seramai 12 orang mangsa masih belum ditemui daripada keseluruhan mangsa yang berjumlah seramai 94 orang. – KOSMO! ONLINE


Ribut petir di Selangor, Perak malam ini
Oleh HARRITH HISHAM

16 Disember 2022, 8:20 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di lapan negeri sehingga pukul 10 malam ini.
Menurut MetMalaysia, ia melibatkan keseluruhan Pulau Pinang dan beberapa kawasan di Pahang iaitu Tanah Tinggi Cameron, Raub, Bentong, Temerloh dan Maran.
Katanya, Perak pula melibatkan Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
Selain itu, di Selangor, cuaca buruk diramalkan tertumpu di Hulu Selangor, Gombak dan Hulu Langat.
“Bagi sebelah selatan, turut terlibat antaranya Jelebu, Seremban, Kuala Pilah, Rembau dan Jempol di Negeri Sembilan serta Melaka Tengah dan Jasin di Melaka,” katanya dalam kenyataan hari ini.
Tambah MetMalaysia, amaran sama turut dikeluarkan bagi Limbang, Sarawak termasuk Pedalaman (Sipitang, Tenom, Kuala Penyu dan Beaufort di Sabah.

Justeru, orang ramai dinasihatkan untuk terus berwaspada bagi mengelakkan daripada sebarang kejadian yang tidak diingini. – KOSMO! ONLINE


Insiden tanah runtuh tapak perkhemahan ragut 19 nyawa
Oleh Abdul Rahman Razali

16 Disember 2022, 7:08 pm
Insiden tanah runtuh tapak perkhemahan ragut 19 nyawa | 15 MINIT MMTV 16 Disember 2022.


Lagenda Properties buka peluang golongan muda milliki rumah
Oleh KOSMO!

16 Disember 2022, 7:02 pm
PETALING JAYA – Lagenda Properties Berhad (Lagenda Properties) yang bekerjasama dengan Bina Darulaman Berhad (BDB) kini membuka peluang kepada golongan muda untuk membeli dan memiliki rumah pertama mereka melalui projek perumahan Darulaman Lagenda di Sungai Petani, Kedah.
Pengarah Urusan Lagenda Properties, Datuk Jimmy Doh berkata, fasa pertama projek  yang terdiri daripada 282 unit rumah teres mampu milik itu telah habis dijual sepenuhnya dalam masa beberapa hari selepas pelancarannya.

Permintaan yang kukuh itu adalah hasil sokongan yang menggalakkan daripada generasi muda dengan data jualan menunjukkan bahawa 53 peratus pembeli berumur antara 20 hingga 30 tahun manakala 41 peratus pembeli adalah daripada kumpulan umur 31 hingga 40 tahun.
Ditawarkan pada harga bermula daripada RM200,000 seunit untuk Fasa 1, Darulaman Lagenda merupakan perbandaran mampu milik terbesar di Kedah yang terletak di lokasi yang strategik.
Ia terletak berdekatan Lebuh raya Utara Selatan (PLUS), berhampiran kemudahan pusat perubatan seperti Hospital Sultan Abdul Halim dan Hospital Pantai Sungai Petani, pusat beli-belah dan institusi pendidikan dari peringkat prasekolah hingga menengah termasuk Sekolah Kebangsaan Sungai Lalang, Sekolah Menengah Kebangsaan Aman Jaya dan Sekolah Antarabangsa Regent.
“Pemilikan rumah hari ini sangat mencabar dan kami melihat semakin ramai orang bergelut untuk memiliki rumah mereka sendiri.

“Inilah sebabnya mengapa dalam membangunkan rumah, kami melakukan yang terbaik bagi memastikan kumpulan berpendapatan rendah hingga pertengahan mampu membelinya,” katanya dalam kenyataan yang dikeluarkan.
Doh menerangkan, ini terbukti melalui sambutan luar jangkaan untuk fasa 1 Darulaman Lagenda serta demografi pembeli kami.

Tambah beliau, sebagai contoh, 73 peratus pembeli adalah dari  Kedah dan Pulau Pinang, 80 peratus adalah kakitangan kerajaan, dan 97 peratus  adalah bumiputera.
“Titik harga Darulaman Lagenda adalah sepadan dengan kemampuan masyarakat sekitar seperti yang ditunjukkan oleh peratusan tinggi pembeli dari Kedah dan Pulau Pinang,” ujarnya.
Beliau menjelaskan, kemampuan ini disokong lagi oleh insentif dan inisiatif kerajaan yang turut memberi motivasi kepada penjawat awam serta pembeli muda untuk membuat pelaburan jangka panjang di perbandaran itu.
Tambah beliau, Lagenda Properties kekal komited kepada matlamatnya untuk melancarkan sekurang-kurangnya satu
perbandaran baharu setiap tahun kini dan sedang mengembangkan lingkungannya secara agresif bagi membolehkan rakyat Malaysia merealisasikan impian pemilikan rumah mereka. -KOSMO! ONLINE


Testimoni positif bantu pertingkat jualan suplimen Bellrossa Advances
Oleh KOSMO!

16 Disember 2022, 6:40 pm
PETALING JAYA – Fellera Beauty Malaysia Sdn. Bhd. (Fellera Beauty) pengeluar produk penjagaan kesihatan, menjangkakan jualan produknya pada tahun depan bakal meningkat ekoran testimoni daripada pelanggan sedia adanya mampu menarik minat masyarakat untuk mencubanya.
Pengasas produk, Syarifah Nur Fakhirah Syed Muhsin berkata, produk popularnya yang berasaskan jeli, Bellrossa Advances kini menjadi pilihan ramai wanita kerana ia membantu meningkatkan tahap kualiti kesihatan golongan hawa itu.
Menurut beliau, sambutan menggalakkan itu telah membakar semangatnya untuk terus memperkasa golongan wanita dalam kehidupan seharian selepas memanfaatkan suplimen tersebut.
“Produk jeli itu mampu menyuntik senyuman dalam kalangan ramai wanita dari berusia muda hingga ke usia emas.

“Semoga produk jeli yang ditawarkan dalam bentuk stik berasaskan vitamin, ekstrak buah-buahan dengan 30 peratus campuran jamu ini terus menjadi pelengkap kaum Hawa.
“Ia dapat membantu menyelesaikan masalah utama golongan wanita khususnya berkaitan dengan haid, senggugut, fibroid, hubungan kelamin dan juga komplikasi kulit.

“Jeli ini juga tinggi kandungan antioksida untuk ketahanan diri membantu daripada serangan virus.,” katanya dalam kenyataan yang dikeluarkan di sini.
Selain itu, Syarifah Khyra menjelaskan, syarikat bakal menawarkan jualan hujung tahun bermula 20 Disember hingga 27 Disember ini dengan potongan harga sehingga 15 peratus.
“Ini adalah masanya untuk membeli jeli ajaib ini dengan harga istimewa. Yang sudah menggunakannya sebelum ini, boleh beli lagi buat stok.
“Yang belum pernah mencuba pun, inilah masa untuk merasai faedah dan keberkesanannya,” kata beliau. -KOSMO!  ONLINE


Tanah runtuh: 19 mayat dijumpai, 14 lagi dicari
Oleh AZMI NORDIN

16 Disember 2022, 6:37 pm
HULU SELANGOR – Korban kejadian tanah runtuh di tapak perkhemahan Father’s Organic Farm di Jalan Batang Kali-Genting Highlands di sini, meningkat kepada 19 mangsa menjadikan baki yang masih dicari melibatkan 14 orang.
Ketua Polis Daerah Hulu Selangor, Superintendan Suffian Abdullah berkata, setakat pukul 5.30 petang tadi, tiga lagi mayat berjaya ditemukan.
“Setakat ini, kita jumpa tiga lagi mayat, namun seorang daripadanya sedang dalam usaha dibawa keluar. Baki 14 lagi mangsa masih dicari lagi.
“Usaha mencari dan menyelamat melibatkan khidmat anjing K9 daripada Bukit Aman, manakala bomba turut menggunakan kaedah mereka tersendiri dalam usaha menyelamatkan mangsa,” katanya dalam sidang akhbar tadi.
Sementara itu, Suffian turut memaklumkan mayat mangsa yang ditemui sehingga jam 1 tengah hari tadi pada mulanya dibawa ke Institut Perubatan Forensik Negara (IPFN) Hospital Kuala Lumpur (HKL).
Menurutnya lagi, selepas pukul 1 petang, mayat mangsa dipindahkan ke Jabatan Perubatan Forensik Hospital Sungai Buloh untuk proses bedah siasat.

“Mana-mana pihak yang mahu membuat pengecaman diminta datang ke Hospital Sungai Buloh atau datang ke lokasi untuk berhubung dengan komander operasi,” katanya.
Tambahnya, operasi dijangka akan diteruskan, namun akan berhenti sekiranya keadaan cuaca tidak mengizinkan pada malam ini. -KOSMO! ONLINE


MA63 perlu diatur secepat mungkin – Mohd. Shafie
Oleh MOHD. HUSNI MOHD. NOOR

16 Disember 2022, 6:58 pm
PUTRAJAYA – Perjanjian 1963 (MA) perlu diatur secepat mungkin dan jangan membiarkan ia terlampau lama.
Itu gesaan Presiden Parti Warisan Sabah (Warisan), Datuk Seri Mohd. Shafie Apdal ketika ditemui pada Majlis Menandatangani Permuafakatan Antara Gabungan di Bawah Kerajaan Perpaduan, di sini, hari ini.
Gesaan itu selaras majlis memeterai memorandum persefahaman (MoU) antara gabungan politik bagi membentuk Kerajaan Perpaduan di bawah pimpinan Datuk Seri Anwar Ibrahim.
Mohd. Shafie berkata, beliau mahu faktor kewangan tidak dijadikan alasan untuk memuktamadkan MA63.
Menurutnya, beliau sebaik mungkin mahu MA63 dilaksanakan secepat mungkin.
“Kami tahu dalam keadaan negara pada hari ini ia bukanlah sesuatu yang mudah, tetapi tidak harus dijadikan alasan.

“Kita tidak boleh pula menggunakan alasan sehingga tertangguh tahun ke tahun dan kalau itu menjadi alasan kemungkinan ia tidak dapat dilaksanakan dalam masa terdekat.
“Kita boleh berbelanja berbilion untuk perkara lain kenapa tidak boleh belanja pula untuk prasarana, sekolah air dan elektrik,” katanya.
Katanya, jika MA63 dapat direalisasikan kedua-dua wilayah Sabah dan Sarawak maka, inilah negara yang diidam-idamkan.
Mohd. Shafie berkata, pada pentadbiran terdahulu, ada perkara berkenaan MA63 sudah diselesaikan, namun ada beberapa perkara yang masih tertangguh.
“Saya berharap ia dapat diperhalusi segera kerana ia turut membabitkan kelulusan kerajaan pusat,” katanya. – KOSMO! ONLINE


Vinda SEA labur RM600 juta buka hab serantau baharu
Oleh ABDUL RAZAK IDRIS

16 Disember 2022, 6:33 pm
KLANG- Vinda Asia Tenggara (Vinda SEA), sebuah unit Vinda International Holdings Ltd. yang tersenarai di Hong Kong, secara rasmi telah melancarkan Hab Serantau Vinda SEA yang baharu di Bandar Bukit Raja, perbandaran industri Selangor.
Presiden Vinda Group Asia Tenggara,Su Ting Nee berkata, fasiliti mega serba canggih tersebut melibatkan pelaburan bernilai lebih RM 600 juta.
“Lokasi di tapak seluas 12.1 hektar itu  merangkumi kilang pembuatan dua tingkat yang menempatkan gudang bahan mentah dan gudang barangan siap.
“Di atas tapak yang sama turut diwujudkan pusat pengedaran, Pusat Inovasi Vinda serta blok pentadbiran enam tingkat,” katanya.
Beliau berkata demikian ketika berucap pada majlis perasmian hab serantau Vinda SEA yang disaksikan Timbalan Ketua Setiausaha, Kementerian Perdagangan Antarabangsa dan Industri, Datuk Seri Norazman Ayob sini.

Ting Nee menjelaskan, pelaburan ini akan mercu tanda komitmen syarikat kepada Malaysia khususnya di negeri Selangor.

“Dengan Hab Serantau Vinda SEA yang baharu ini, kami juga menjangkakan kapasiti pengeluaran produk kami bakal meningkat sebanyak 20 peratus.
“Di masa akan datang, kami juga akan membangunkan sebuah lagi hab baharu di  tapak seluas lapan hektar.
“Selain itu, pembangunan bakat tempatan adalah diutamakan, dan fasiliti baharu ini kini menempatkan lebih 1,400 kakitangan yang terdiri daripada 99 peratus komuniti tempatan,” katanya.
Justeru tambah beliau, pihaknya berazam mencipta lebih banyak lagi peluang pekerjaan dan punca pendapatan di Malaysia, di samping membawa produk yang lebih bermutu ke benua Asia.
Hab serantau ini katanya,  akan memusatkan kepakaran dan aktiviti bernilai tinggi di Malaysia, sekaligus mengukuhkan lagi modal pengetahuan negara.
“Pembangunan ini juga membantu menjadikan Vinda Group lebih berdaya saing di peringkat global dengan menggunakan teknologi termaju dan terkini yang menampilkan automasi berskala besar dan kecerdasan buatan (AI).
“Hab Selangor ini didedikasikan untuk lebih 25 pasaran dan menggunakan konsep Revolusi Perindustrian 4.0 (IR 4.0),” ujarnya. -KOSMO!ONLINE


31 sukarelawan terima anugerah MEA 2022
Oleh MOHD RIDZAUDDIN ROSLAN

16 Disember 2022, 6:41 pm
CYBERJAYA – Seramai 31 sukarelawan menerima penghargaan Anugerah Kecemerlangan MIV 2022 (MEA2022) bagi menghargai sumbangan mereka yang mencurah khidmat bakti kepada masyarakat dan mencapai sasaran dalam inisiatif Sukarelawan ICT Malaysia (MIV).
Dalam majlis itu, sebanyak lima kategori anugerah disampaikan berdasarkan projek-projek dilaksanakan bagi tempoh tahun 2019 sehingga 2021.
Kategori-kategori itu antaranya ialah MIV bersama Sekolah, MIV bersama IPT dan IIV (Institut Pengajian Tinggi dan Sukarelawan ICT Antarabangsa), MIV bersama Komuniti, Video MIV Terbaik dan Anugerah Khas MIV.
Anugerah MEA 2022 itu disampaikan oleh Ketua Pegawai Operasi Suruhanjaya Komunikasi dan Multimedia Malaysia (MCMC), Datuk Mohd. Ali Hanafiah Mohd. Yunus.
Menurut Jabatan Komunikasi Korporat MCMC, pemenang Anugerah Superstar Volunteer Award telah disampaikan kepada Hailmey Ikhsan yang merupakan seorang guru di Sekolah Kebangsaan Jengka Pusat 2, Pahang.
“Beliau sangat berminat untuk meneroka dimensi baharu dunia digital serta seorang yang kreatif dan inovatif dalam mendidik anak muridnya.

“Selain itu, Siti Rahmah Ruslan merupakan seorang usahawan di Semporna, Sabah pula menerima Anugerah Best Volunteer Award atas keaktifan beliau menyertai program MIV secara berterusan sejak 2019 sehingga kini,” katanya dalam satu kenyataan di sini tadi.
Katanya, Program MIV terdiri daripada empat kumpulan fokus utama iaitu MIV Bersama Komuniti, MIV Bersama Sekolah, MIV Bersama Institut Pengajian Tinggi dan MIV bersama Sukarelawan ICT Antarabangsa.
“Antara aktiviti dilaksanakan oleh sukarelawan MIV ialah melaksanakan strategi pemasaran dalam talian bagi membantu usahawan mikro memasarkan produk dan perkhidmatan serta meningkatkan tahap literasi digital dalam komuniti.
“Program MIV kini mempunyai seramai 10,808 orang yang mendaftarkan minat mereka dan daripada jumlah tersebut, seramai 10,211 orang telah dilatih menjadi sukarelawan MIV,” ujarnya. – KOSMO! ONLINE


Pemain bola sepak Iran akan dihukum gantung kerana protes
Oleh KOSMO!

16 Disember 2022, 7:00 pm
TEHERAN – Seorang pemain bola sepak Iran akan dihukum gantung kerana menyuarakan bantahan atas kematian Mahsa Amini ketika dalam tahanan polis moral, lapor akhbar New York Post semalam.
Amir Nasr-Azadani, 26, telah ditahan pada November lalu berkaitan kes pembunuhan seorang polis dan dua anggota sukarelawan militan, demikian menurut laman berita Iran Wire.
Amir juga dituduh ‘berperang melawan Tuhan’.
Amini meninggal dunia secara mengejut pada pertengahan September lalu selepas dia ditahan kerana didakwa tidak mengikut kod etika pemakaian dengan betul.
Menurut saksi, Amini didakwa dipukul oleh Peronda Bimbingan atau polis moral, tetapi kerajaan Iran menegaskan bahawa dia mengalami serangan jantung.
Susulan penahanan Amir, Persekutuan Pemain Bola Sepak Profesional Antarabangsa (FIFPRO) berkata, mereka ‘terkejut dan muak’ dengan hukuman itu.

“FIFPRO terkejut dan muak dengan laporan bahawa pemain bola sepak profesional Amir Nasr-Azadani menghadapi hukuman mati di Iran selepas berkempen untuk hak wanita dan kebebasan asasi di negaranya.
“Kami berdiri dalam solidariti dengan Amir dan menyeru agar hukumannya dimansuhkan segera,” demikian ciapan kesatuan itu pada Isnin lalu di Twitter.
Amir menjadi orang yang ke-28 dijatuhi hukuman mati di tengah-tengah protes di Iran. Teheran melaksanakan hukuman gantung pertamanya berhubung protes tersebut pada Khamis lalu.
Tiga daripada 28 individu itu adalah kanak-kanak.
Dalam kejadian berasingan. pemain bola sepak kebangsaan, Saeid Ezatolahi ditembak dan dibunuh awal bulan ini ketika meraikan kekalahan Iran kepada Amerika Syarikat (IRAN) pada peringkat kumpulan dalam kejohanan itu. – Agensi


32 individu jadi ejen ‘bookie’ bola diberkas
Oleh SAFINA RAMLI

16 Disember 2022, 7:13 pm
GEORGE TOWN – Polis Pulau Pinang menahan 32 individu yang dipercayai terlibat sebagai ejen ‘bookie’ pertaruhan kejohanan bola sepak Piala Dunia Qatar 2022 menerusi Ops Soga IX yang dijalankan sepanjang tempoh 19 November hingga 14 Disember lalu.
Ketua Polis Negeri, Datuk Mohd. Shuhaily Mohd. Zain berkata, sepanjang tempoh berkenaan pihak polis telah melancarkan 19 serbuan di seluruh negeri bagi mencegah dan membanteras semua aktiviti perjudian catit taruh tanpa lesen yang sah sepanjang kejohanan Piala Dunia berlangsung.
“Individu yang ditahan adalah 28 lelaki warga tempatan manakala empat lagi adalah warga asing.
“Pihak polis telah merampas wang tunai berjumlah RM 64,873, 26 unit telefon bimbit termasuk kad sim, satu unit komputer riba, satu unit modem dan tujuh kertas catatan,” katanya dalam kenyataan di sini hari ini.
Menurut beliau, Ops Soga IX itu juga dijalankan bagi menangkap mana-mana individu yang bertindak sebagai ‘bookie’ dan seterusnya mendakwa mereka di mahkamah mengikut peruntukan undang-undang di bawah Akta Pertaruhan 1953.
“Kesemua tangkapan direman untuk siasatan lanjut, siasatan dijalankan di bawah Seksyen 6 (3) Akta Pertaruhan 1953, Seksyen 6 (1) Akta Pertaruhan 1953, dan Seksyen 4 (1) (d) Akta Pertaruhan 1953,” katanya.

Tambahnya, polis Pulau Pinang komited dan akan mengambil tindakan tegas terhadap mana-mana individy yang terlibat menganjur dan menjalankan aktiviti pertaruhan tanpa lesen berlandaskan undang-undang sedia ada.
“Polis juga memohon kerjasama orang ramai agar menyalurkan maklumat berkaitan pertaruhan bola sepak melalui hotline Bilik Gerakan Polis Pulau Pinang menerusi talian 04-2221522 atau mana-mana balai polis berhampiran,” katanya. – KOSMO! ONLINE


Murid perempuan 6 tahun didakwa dicabul rakan sekelas
Oleh KOSMO!

16 Disember 2022, 6:30 pm
BANGKOK – Ibu seorang kanak-kanak perempuan berusia enam tahun memfailkan aduan kepada sebuah pertubuhan bukan kerajaan (NGO) selepas anak perempuannya itu didakwa menjadi mangsa serangan seksual oleh rakan sekelas lelaki di Sekolah Wat Sri Kongkaram, Samut Prakarn, lapor portal berita Thaiger semalam.
Ibu berusia 31 tahun itu, Nuch, memaklumkan kepada NGO tersebut, Yayasan Pavena Untuk Kanak-kanak dan Wanita mengenai serangan seksual anak perempuannya itu pada 30 November lalu.
Nuch memberitahu, anak perempuannya, Noey yang belajar di sekolah tersebut telah diperdaya untuk pergi ke bilik air sekolah oleh rakan lelaki itu yang kemudian memaksa dia menanggalkan pakaiannya dan cuba merogol mangsa.
Noey berjaya melarikan diri dan menghubungi saudara kandung perempuannya yang belajar di sekolah sama dan melaporkan kejadian itu kepada guru sebelum ibu mereka dihubungi tentang kejadian tersebut.
Ibu murid itu kemudian memfailkan aduan tersebut kepada polis pada hari kejadian.
Dalam pada itu, murid lelaki itu dikenali sebagai Nueng mengaku bahawa dia membawa Noey ke bilik air dan menarik skirtnya dan ia menjelaskan bahawa pernah melihat sepupunya yang berusia 13 tahun melakukan perkara tersebut kepada rakan wanitanya.

Bapa Nueng mendedahkan bahawa dia telah menyelesaikan perkara tersebut dan membayar pampasan sebanyak 3,000 baht (RM379.70) kepada ibu murid perempuan itu. – Agensi


Pencarum Perkeso dua daerah di Kelantan terima bayaran faedah RM4.2 juta
Oleh AIMUNI TUAN LAH

16 Disember 2022, 4:52 pm
GUA MUSANG – Pertubuhan Keselamatan Sosial (Perkeso) sudah membuat pembayaran faedah berjumlah RM4.2 juta kepada pencarum yang layak di dua daerah di Kelantan bermula Januari hingga November lalu.
Pengurus Pejabat Perkeso Kuala Krai, Mohd. Azran Che Nuri berkata, jumlah itu membabitkan 1, 726 kes bagi daerah Kuala Krai dan Gua Musang termasuk jajahan kecil di Lojing.
Katanya, kes itu daripada pelbagai kategori seperti Faedah Hilang Upaya Sementara, Faedah Hilang Upaya Kekal, Faedah Hilang Upaya Berpukal dan Berkala, Faedah Orang Tanggungan, Faedah Pencen Ilat, Faedah Penakat dan Faedah Pengurusan Jenazah.
“Bagi Skim Keilatan, kelayakan umur pencarum adalah sebelum 60 tahun dan Skim Bencana Pekerjaan pula tiada had umur.
“Kita berharap semua majikan untuk terus mencarum seperti yang ditetapkan di bawah Akta 4 (Akta Keselamatan Sosial Pekerja 1969) dan Peraturan-Peraturan Am dan Keselamatan Sosial Pekerja 1971,” katanya kepada pemberita di Kampung Lepan Jaya di sini hari ini.
Terdahulu, Mohd. Azran bersama Skuad Perkeso Prihatin dan Ahli Dewan Undangan Negeri (ADUN) Galas, Mohd. Syahbuddin Hashim menyerahkan Bantuan Pemulihan kepada Orang Berinsurans (OB), Muhammad Asyraf Ismail, 24, di Kampung Lepan Jaya di sini.

Muhammad Asyraf yang bekerja di sebuah kilang di Pulau Pinang kini terlantar di rumahnya terpaksa bergantung kepada bantuan tabung oksigen untuk terus bernafas selepas disahkan menghidap penyakit kuman dalam paru-paru dan otak.
Sementara itu, ibunya, Norizan Mahasan, 54, berkata, Bantuan Pemulihan Perkeso seperti lampin pakai buang, susu dan tabung bantuan oksigen meringankan beban mereka sekeluarga.
Katanya, sebelum ini anaknya bekerja di sebuah kilang elektronik dan tidak tahu anaknya mempunyai caruman.
“Saya bersyukur apabila Perkeso tampil memberikan bantuan kepada anak yang masih sakit terlantar.
“Dalam tempoh dua bulan sejak dia sakit, segala perbelanjaan perubatannya dibantu oleh adik-beradik selain duit sedekah daripada jiran dan penduduk kampung lain yang datang menziarahinya,” katanya. – KOSMO! ONLINE


Puteri Thailand diserang sakit jantung
Oleh KOSMO!

16 Disember 2022, 5:26 pm
BANGKOK – Puteri sulung Raja Thailand, Maha Vajiralongkorn dimasukkan ke hospital selepas mengalami sakit jantung petang Rabu lalu, kata pihak istana seperti dilaporkan Badan Penyiaran Britain (BBC) kelmarin.
Puteri Bajrakitiyabha, 44, rebah ketika melatih anjing peliharaannya di timur laut Bangkok, kata pihak istana.
Beliau  kemudian dibawa ke hospital berdekatan, sebelum menaiki helikopter ke Bangkok untuk rawatan lanjut.
Pihak istana menyifatkan keadaan beliau  malam kelmarin sebagai ‘stabil pada tahap tertentu’.
Buletin perubatan daripada  istana Thailand lazimnya samar-samar  dan daripada satu kenyataan yang dikeluarkan mengenai Puteri Bajrakitiyabha, adalah sukar untuk menentukan keadaannya, kata Jonathan Head dari BBC di Bangkok.
Kenyataan sama tidak menjelaskan status terkini kesihatan puteri berkenaan. Bagaimanapun, beberapa laporan membayangkan bahawa ia jauh lebih serius berbanding yang dinyatakan.

Puteri Bajrakitiyabha merupakan anakanda sulung Raja Vajiralongkorn bersama isteri pertamanya, Puteri Soamsawali.
Baginda adalah antara monarki yang paling berjaya dalam kalangan keluarga diraja kerana memiliki ijazah lepasan siswazah jurusan undang-undang dari dua universiti di Amerika Syarikat.
Raja Vajiralongkorn belum lagi menamakan pewaris takhta, tetapi Puteri Bajrakitiyabha dilihat secara meluas sebagai pengganti yang paling sesuai.
Sebagai salah seorang daripada tiga anak raja yang mempunyai gelaran rasmi, beliau layak untuk menaiki takhta di bawah Undang-undang Penggantian Istana 1924. – Agensi


Tanah runtuh: Duit RM10,000 tertimbus, tiga rumah hancur
Oleh NURUL IZZATI ZAINI

16 Disember 2022, 4:56 pm
HULU SELANGOR – Tiga rumah pekerja warga Myanmar berdekatan dengan tapak perkhemahan Father’s Organic Farm, hancur ditimbus dalam tragedi tanah runtuh di sini, awal pagi tadi.
Salah seorang mangsa, Thawng Uk, 35, berkata ketika kejadian dia berasa rumah kayunya bergegar dengan kuat, sebelum bertindak berlari meninggalkan rumah sehelai sepinggang bersama 12 orang lagi.
“Kami terus berlari meninggalkan rumah dan 30 minit selepas itu, rumah kami hancur dan musnah ditimbus tanah runtuh.
“Kami tidak sempat membawa barang peribadi lain, termasuklah wang tunai RM10,000 yang dikumpul untuk dikirimkan kepada keluarga di kampung,” katanya ketika ditemui pemberita, hari ini.
Tambahnya, rumah tersebut telah didiami selama 12 tahun oleh mereka yang bekerja di kebun berhampiran dengan tapak perkhemahan tersebut di mana jaraknya kira-kira dalam 15 minit dengan berjalan.
Sementara itu, seorang pekerja Myanmar yang lain, Mong Tan, 34, mengalami kecederaan di kaki kanannya sewaktu berlari  menyelamatkan diri.

Dia tidak dapat membayangkan jika dia keseorangan dan bersyukur rakan-rakannya turut membantunya yang berada dalam kesakitan.
Mong telah pun mendapatkan rawatan daripada pasukan perubatan dan kesemua pekerja itu sedang menunggu majikan untuk menjemput mereka.
Walau bagaimanapun, majikan mereka bukanlah individu yang sama dengan pemilik tapak perkhemahan tersebut. – KOSMO! ONLINE


MAIS salur RM200,000 bantu laksana hakam di Selangor
Oleh ISKANDAR SHAH MOHAMED

16 Disember 2022, 6:11 pm
SHAH ALAM – Majlis Agama Islam Selangor (MAIS) menyalurkan sumbangan RM200,000 kepada Jabatan Kehakiman Syariah Selangor (Jakess) bagi membantu pelaksanaan hakam di negeri ini.
Timbalan Setiausaha MAIS, Nurhani Salwa Jamaluddin berkata, sumbangan menerusi peruntukan Baitulmal itu bertujuan menampung segala kos berkaitan pelaksanaan fungsi, elaun dan tadbir urus hakam Selangor.
Menurut beliau, Jawatankuasa Hakam Negeri Selangor ditubuhkan oleh MAIS berdasarkan Kaedah 21, Kaedah-Kaedah Hakam Negeri Selangor.
“Jawatankuasa itu antaranya berfungsi mencadangkan pelantikan anggota Panel Hakam bagi menamatkan syiqaq (perselisihan) suami isteri dengan cara mendamaikan atau memisahkan kedua-duanya.
“Selain itu, bertanggungjawab menasihati MAIS dalam menentukan perkara mengenai pelaksanaan hakam,” katanya dalam kenyataan hari ini.
Penyerahan sumbangan itu disempurnakan Nurhani Salwa dan Ketua Hakim Syarie Selangor, Datuk Mohammad Adib Husain di Bangunan Sultan Idris Shah di sini, hari ini.

Ujar Nurhani Salwa, seramai 62 panel hakam telah dilantik setakat ini bagi mengendalikan kes perceraian dan pembubaran perkahwinan di Mahkamah Rendah Syariah Selangor.
Tambah beliau, MAIS secara keseluruhannya telah menyumbang sebanyak RM700,000 tahun ini bagi membantu pelaksanaan itu.
“Kami berharap sumbangan itu dapat membantu pelaksanaan hakam bagi memastikan fungsi dan jawatankuasa tersebut dapat dilaksanakan dengan baik,” katanya. – KOSMO! ONLINE


Pemeteraian Permuafakatan Antara Gabungan jaminan tiada kerajaan tebuk atap
Oleh EDDY AQMAL MOHAMED HAMIDI dan MOHD RIDZAUDDIN ROSLAN

16 Disember 2022, 5:11 pm
PUTRAJAYA – Pemeteraian Permuafakatan antara Gabungan di bawah Kerajaan Perpaduan di Pejabat Perdana Menteri di sini hari ini memberi jaminan bahawa insiden ‘kerajaan tebuk atap’ tidak akan berulang lagi di masa hadapan.
Menteri Komunikasi dan Digital, Ahmad Fahmi Mohamed Fadzil berkata, pemeteraian memorandum persefahaman itu boleh disifatkan sebagai sejarah negara dan menjadi titik noktah kepada proses pembentukan kerajaan yang bermula dengan situasi Parlimen tergantung sebelum ini.
“Alhamdulillah hari ini kita menjadi saksi momen bersejarah apabila parti-parti gabungan telah menandatangani satu semorandum persefahaman dan secara rasminya menubuhkan satu Kerajaan Perpaduan Malaysia.
“Pemeteraian perjanjian ini secara tidak langsung memberi jaminan bahawa insiden ‘kerajaan tebuk atap’ tidak akan berulang kerana kita kena baca dua perkara bersekali iaitu satu dokumen yang ditandatangani bersekali dengan apa yang kita usahakan iaitu pindaan kepada perlembagaan yang melarang Ahli Dewan Rakyat bertukar parti,” katanya.
Beliau berkata demikian kepada pemberita ketika ditemui selepas kesemua Setiausa Agong dan Presiden parti selesai menandatangai memorandum persefahaman Permuafakatan Antara Gabungan dalam Kerajaan Perpaduan di sini hari ini.
Menurut Ahmad Fahmi, pemeteraian tersebut merupakan satu isyarat yang sangat baik dan beliau menjangkakan Sidang Khas Parlimen pada Isnin depan berjalan dengan lancar.

“Seperti yang dapat kita lihat hari ini, hubungan baik dan akrab kepimpinan tertinggi parti-parti politik merupakan isyarat jelas kepada fokus kita untuk menyelesaikan masalah rakyat.
“Hubungan erat yang dapat kita lihat ini juga akan menjamin satu kestabilan untuk membantu memacu ekonomi negara demi kemakmuran bersama,” ujar beliau.
Tambah Ahmad Fahmi, selepas ini akan diadakan beberapa siri perbincangan untuk menentukan beberapa perkara, namun pemeteraian pada hari ini merupakan langkah mustahak untuk menentukan ‘rentak’ Kerajaan Perpaduan di masa hadapan. – KOSMO! ONLINE


Tanah runtuh: Mayat ibu, anak berpelukan ditemui
Oleh AZMI NORDIN dan NURUL IZZATI ZAINI

16 Disember 2022, 6:03 pm
HULU SELANGOR – Dua mayat mangsa ke-17 dan 18 kes tanah runtuh di Jalan Batang Kali, Hulu Selangor, ditemui dalam keadaan berpelukan dipercayai ibu dan anak di Sektor C (Riverside) sekitar pukul 4.40 petang tadi.
Mangsa ditemui berpelukan melibatkan seorang wanita dan anak perempuannya yang berusia lingkungan tiga tahun.
Mayat kedua-dua mangsa ditemui berada di antara sektor A atau B semasa kejadian berlaku, namun dibawa arus tanah ketika kejadian.
Jurucakap Jabatan Bomba dan Penyelamat (JBPM) Selangor berkata, penemuan mayat dua beranak itu menjadikan baki keseluruhan mangsa yang sedang dikesan adalah seramai 15 orang.
“Seramai 230 pegawai dan anggota JBPM dari Selangor, Kuala Lumpur dan Negeri Sembilan akan meneruskan pencarian sehingga malam hari.
“Bagaimanapun operasi mencari dan menyelamat (SAR) akan dihentikan sekiranya keadaan cuaca tidak mengizinkan,” katanya. – KOSMO! ONLINE


Tanah runtuh: 11 belum dikenal pasti, 5 dalam perjalanan ke Sungai Buloh
Oleh TUAN NURHIDAYAH TUAN AB.GHANI

16 Disember 2022, 5:33 pm
SUNGAI BULOH – Menteri Kesihatan, Dr. Zaliha Mustafa mengesahkan sebanyak 11 mayat mangsa tanah runtuh telah ditempatkan di Hospital Sungai Buloh, di sini, petang tadi.
Dalam sidang media sekitar pukul 4 petang itu, beliau memberitahu, lima lagi mayat masih dalam perjalanan dari lokasi kejadian menuju ke hospital terbabit.
“Setakat pukul 1.15 tengah hari tadi, kami menerima sebanyak 11 mayat yang masih belum dikenal pasti identiti mereka. Kita juga sedang menunggu daripada pihak polis untuk mengeluarkan perintah bedah siasat.
“Sebanyak lapan pasukan bertugas untuk melakukan bedah siasat yang terdiri daripada pegawai perubatan, penolong pegawai perubatan dan pembantu perawatan kesihatan.
“Proses itu juga turut dibantu oleh petugas Jabatan Forensik Hospital Al-Sultan Abdullah UiTM Puncak Alam untuk menjalankan bedah siasat,” katanya dalam sidang akhbar di sini hari ini.
Sehubungan itu, beliau berkata, pasukan perubatan forensik juga menyediakan perkhidmatan kaunseling (antemortem) bagi mengumpul maklumat daripada waris yang berada di Jabatan Forensik.

Jelasnya, antemortem membantu mempercepat proses pengecaman mayat dan seterusnya penyerahan mayat kepada pihak waris setelah bedah siasat dijalankan. -KOSMO! ONLINE.


9 negeri berdepan cuaca buruk hingga lewat petang
Oleh NUR ALWANI ZAFIRAH KHAIRUL

16 Disember 2022, 5:20 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir melibatkan sembilan negeri sehingga pukul 7 malam hari ini.
MetMalaysia dalam laporan di Facebook berkata, ribut petir, hujan lebat dan angin kencang dijangka melanda negeri Perak (Kerian, Larut, Matang Dan Selama, Manjung, Kinta, Kampar dan Batang Padang).
Selain itu, di Pantai Timur, turut terkesan adalah Gua Musang, Kelantan serta beberapa daerah di Pahang seperti Tanah Tinggi Cameron, Lipis, Jerantut, Bentong, Temerloh, Maran, Kuantan, Bera, Pekan dan Rompin.
“Bagi negeri Selangor pula, hujan lebat serta ribut petir dilihat berpotensi tinggi melanda Sabak Bernam, Kuala Selangor, Hulu Selangor, Gombak, Petaling, Hulu Langat dan Sepang serta keseluruhan Kuala Lumpur dan Putrajaya.
“Cuaca buruk sama juga berlaku sekitar Negeri Sembilan (Jelebu, Seremban dan Jempol) dan tiga daerah di Johor iaitu Segamat, Kluang dan Mersing,” katanya hari ini.
Sementara itu, amaran ribut petir turut merangkumi Sarawak melibatkan kawasan Miri (Miri dan Marudi) serta di negeri Sabah melibatkan daerah Pedalaman (Kuala Penyu dan Beaufort) dan Pantai Barat (Papar).

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – KOSMO! ONLINE


Naib canselor perlu fahami tanggungjawab kepimpinan
Oleh NUR HUDA MUSA

16 Disember 2022, 4:47 pm
KOTA TINGGI – Semua kepimpinan universiti terutamanya naib canselor diharap dapat memahami tanggungjawab dan peranan mereka dalam memimpin universiti masing-masing.
Menteri Pendidikan Tinggi, Datuk Seri Mohamed Khaled Nordin berkata, ini kerana naib canselor dari segi kesarjanaan tidak ada siapa yang pertikaikan namun dari segi kepimpinan ada yang tidak menepati kehendak.
“Saya hendak tekankan betapa dalam menerajui soal teraju universiti soal kepimpinan sangat penting. Saya berharap semua kepimpinan universiti terutama naib-naib canselor memahami tanggungjawab dan peranan serta mereka dapat memimpin universiti masing-masing.
“Naib canselor dari segi kesarjanaan memang tidak boleh dipertikai namun dari segi kepimpinan ada yg menepati keperluan, ada yang tidak. Ada sesetengah universiti hingga sebabkan tidak wujud harmoni antara kakitangan akademi, pelajar dan naib canselor.
“Semua ini saya sedang beri perhatian kerana jika tidak bertindak akan jejaskan perjalanan universiti yang matlamatnya untuk capai kejayaan,” katanya ketika hadir solat Jumaat dan majlis kesyukuran sempena kemenangan Barisan Nasional (BN) dalam Pilihan Raya Umum Ke-15 (PRU15) di Masjid An Nur Felda Simpang Waha di sini hari ini.
Mohamed Khaled yang merupakan Ahli Parlimen Kota Tinggi turut mengingatkan kepada pihak universiti dan juga institusi pengajian tinggi (IPT) agar tidak semata-mata mengejar prestij.

Katanya, sebaliknya mereka perlu memastikan menjadi sebuah institusi yang relevan dan mesti mengikuti kehendak keperluan negara juga masyarakat.
“Bukan semata-mata bagus dalam ranking akhirnya tidak sumbang kepada negara dan masyarakat. Saya juga tekankan peranan kolej komuniti dan politeknik sama penting. Seperti sedia maklum kita tidak boleh memusatkan fokus kepada akademi, negara juga perlukan bidang teknikal dan kemahiran.
“Di sini juga saya akan berikan perhatian serius terhadap peranan dan sumbangan politeknik selama ini sejauh mana ia dapat menarik minat pelajar-pelajar untuk sambung ambil kemahiran daripada semua tertumpu kepada bidang akademik.
“Kita tidak mahu ramai yang tumpu akademik sampai pasaran kerja tidak dapat tampung semua yang keluar dan saya juga ingin tekankan mereka yang ikuti aliran teknik, teknikal ada masa depan lebih baik lebih bagus,” katanya lagi.-KOSMO! ONLINE


Piala AFF: Dion Cools tiada dalam senarai akhir 23 pemain
Oleh MUHAMAD ARDIE PUTRA SUHAIMI

16 Disember 2022, 6:28 pm
PETALING JAYA – Perancangan skuad Harimau Malaya sedikit terjejas selepas ketiadaan tonggak pertahanan berpengaruh yang berpangkalan di Eropah, Dion Cools selepas disisihkan daripada senarai akhir 23 pemain kerana ada urusan peribadi.
Berdasarkan senarai akhir yang dikeluarkan oleh Persatuan Bola Sepak Malaysia (FAM) sebentar tadi, antara pemain yang dibawa ke kejohanan bola sepak berprestij Asia Tenggara itu adalah dua pemain naturalisasi, Lee Tuck dam Sergio Aguero.
“Lima pemain yang sebelum ini berada dalam senarai 28 pemain dipanggil ke kem latihan pusat sejak 29 November lalu tidak berada dalam senarai akhir iaitu penjaga gol, Azri Ab Ghani; Kogileswaran Raj, Ramadhan Saifullah Usman, Aliff Izwan Yuslan serta Dion Cools (urusan peribadi),” kata FAM.
Skuad negara kendalian Kim Pan-gon akan berlepas ke Yangon, Isnin ini bagi menghadapi perlawanan pertama Kumpulan B bertemu Myanmar di Stadium Thuwunna pada Rabu depan.
Seterusnya, skuad Harimau Malaya akan bertemu Laos pada perlawanan kedua di Stadium Nasional, Bukit Jalil pada 24 Disember sebelum terbang ke Hanoi untuk perlawanan ketiga menentang Vietnam di Stadium My Dinh (27 Disember).
Selepas itu, anak buah Pan Gon akan kembali beraksi pada perlawanan terakhir kumpulan bertemu Singapura di Stadium Nasional, Bukit Jalil pada 3 Januari ini.

Jika berjaya menduduki dua tempat teratas dalam kumpulan, saingan separuh akhir akan berlangsung secara timbal balik pada 6 atau 7 Januari 2023 dan 9 atau 10 Januari 2023 manakala aksi final timbal balik dijadual pada 13 dan 16 Januari 2023. – KOSMO! ONLINE
SENARAI PENUH 23 PEMAIN KE PIALA AFF 2022
PENJAGA GOL
Rahadiazli Rahalim
Ahmad Syihan Hazmi
Kalamullah Al-Hafiz Mat Rowi
PERTAHANAN
Sharul Nazeem Zulpakar
Quentin Cheng
Fazly Mazlan
Dominic Tan
V. Ruventhiren
Khuzaimi Piee
Azam Azmi Murad
TENGAH
Brendan Gan
Mukhairi Ajmal Mahadi
Aliff Haiqal Lau
Nor Hakim Hassan
Stuart Wilkin
David Rowley
Nur Shamie Iszuan Amin
Lee Tuck
PENYERANG
Safawi Rasid
Faisal Halim
Haqimi Azim Rosli
Sergio Aguero
Darren Lok


Aliff Syukri kongsi petua mudah hamil, baca doa jangan gelojoh
Oleh KOSMO!

16 Disember 2022, 4:06 pm
PETALING JAYA – Usahawan kontroversi, Datuk Seri Aliff Syukri Kamarzaman kembali menjadi bualan netizen apabila tampil dengan video terbaharunya yang berkongsi petua mudah hamil untuk para isteri.
Aliff Syukri menerusi perkongsian di Instagramnya kelmarin berkata, antara petua penting yang perlu difahami pasangan suami isteri adalah dengan menjadikan setiap malam seperti malam pertama.
Katanya ia bagi menimbulkan suasana mesra selain mengeratkan hubungan suami isteri.
Selain itu, cadangnya, lakukan hubungan kelamin lima hingga sembilan kali seminggu selain memastikan si isteri sampai tahap orgasma ketika bersama.
“Jangan stres, anggaplah setiap malam adalah malam pertama, baru bersemangat.
“Elakkan merokok atau minuman keras. Baca doa dan jangan gelojoh sebab isteri tak suka orang gelojoh dan pastikan bertenaga,” katanya.

Dalam pada itu, Aliff Syukri dilihat mengenakan pakaian adiwira dan bertuala dalam video tersebut.
Tujuan lain video itu dibuat adalah untuk mempromosikan dua produk keluarannya yang membantu mempercepatkan proses hamil selain meningkatkan ketahanan badan dan tenaga seseorang.
Dalam perkembangan lain, Aliff Syukri dan isteri, Datin Nur Shahida Mohd. Rashid telah dikurniakan lima cahaya mata selain mereka turut menjaga seorang anak angkat ketika ini. – KOSMO! ONLINE


Permuafakatan antara Gabungan selesai dimeterai
Oleh EDDY AQMAL MOHAMED HAMIDI dan MOHD RIDZAUDDIN ROSLAN

16 Disember 2022, 3:35 pm
PUTRAJAYA – Parti-parti utama yang membentuk Kerajaan Perpaduan di bawah pimpinan Perdana Menteri, Datuk Seri Anwar Ibrahim selesai menandatangani perjanjian Permuafakatan Antara Gabungan di Pejabat Perdana Menteri di sini hari ini.
Pemeteraian perjanjian tersebut yang merupakan julung kalinya dibuat adalah bagi memuktamadkan ketidaktentuan politik di Malaysia di bawah kepimpinan Anwar.
Perjanjian persefahaman tersebut dibuat adalah bagi parti-parti yang bersama-sama membentuk Kerajaan Perpaduan menyatakan persetujuan terhadap gabungan berkenaan serta kepimpinan Perdana Menteri.
Hadir sama pada majlis menandatangani itu ialah Presiden Barisan Nasional (BN), Datuk Seri Dr. Ahmad Zahid Hamidi; Naib Presiden Parti Pesaka Bumiputera Bersatu (PBB), Datuk Seri Fadillah Yusof; Pengerusi Gabungan Parti Sarawak (GPS), Tan Sri Abang Johari Abang Openg dan Pengerusi Gabungan Rakyat Sabah (GRS), Datuk Hajiji Noor.
Setiausaha Agung (BN), Datuk Seri Dr. Zambry Abdul Kadir sebelum ini dilaporkan berkata, beberapa siri perbincangan telah dilakukan oleh kesemua kepimpinan parti untuk menghasilkan perjanjian berkenaan.
Zambry berkata, pemeteraian ‘Perjanjian Gabungan’ itu akan meningkatkan lagi keyakinan rakyat terhadap Kerajaan Perpaduan.

Kerajaan Perpaduan di bawah kepimpinan Anwar melibatkan kerjasama Pakatan Harapan, Barisan Nasional, Gabungan Parti Sarawak (GPS), Gabungan Rakyat Sabah (GPS), Warisan dan beberapa parti lain.
Pemeteraian permuafakatan tersebut juga dibuat agar Sidang Khas Parlimen akan diadakan selama dua hari pada 19 hingga 20 Disember ini berjalan dengan lancar.
Antara agenda utama Sidang Khas Parlimen kelak ialah bagi memilih Yang di-Pertua Dewan Rakyat selain usul undi percaya kepada kepimpinan Perdana Menteri. – KOSMO! ONLINE


P. Pinang mula arah pantau tapak perkhemahan komersil, glamping
Oleh SAFINA RAMLI

16 Disember 2022, 3:28 pm
GEORGE TOWN – Kerajaan negeri Pulau Pinang mengarahkan Pihak Berkuasa Tempatan (PBT) memantau tapak-tapak perkhemahan komersil dan ‘glamping’ di negeri ini bagi mengelak berlaku sebarang insiden tidak diingini di kawasan berkenaan.
Pengerusi Pelancongan dan Ekonomi Kreatif negeri, Yeoh Soon Hin berkata, pada masa ini pihaknya tidak mempunyai jumlah sebenar tapak perkhemahan komersil dan glamping di negeri ini memandangkan industri tersebut masih baharu.
”Insiden tanah runtuh di Batang Kali telah menyedarkan kita dan pihak kami akan mengarahkan Pihak Berkuasa Tempatan (PBT) dan pihak berkuasa yang lain untuk menjalankan pemantauan di tapak perkhemahan dan tapak glamping.
”Kami juga meminta pemilik tapak perkhemahan dan tapak glamping di negeri ini untuk sentiasa memastikan keselamatan pengunjung di kawasan masing-masing,” katanya dalam sidang akhbar di Komtar di sini hari ini.
Terdahulu, Soon Hin memaklumkan perarakan Chingay, tarian singa dan naga secara fizikal alan kembali secara fizikal di Pulau Pinang pada 1 Januari 2023.
Perarakan itu akan bermula pada pukul 7 malam dari Jalan Johor hingga ke Lebuh Light dan akan tiba di hadapan Dewan Undangan Negeri (DUN) pada pukul 9 malam.

Dalam kejadian tanah runtuh awal pagi tadi di Jalan Batang Kali-Gohtong Jaya, Selangor, sehingga pukul 1.48 petang, seramai 16 termasuk seorang kanak-kanak lelaki disahkan meninggal dunia selepas tertimbus dalam kejadian tanah runtuh di tiga tapak perkhemahan itu.
Menurut Soon Hin, pihaknya juga akan mengkaji semula undang-undang berkaitan tapak perkhemahan dan tapak glamping memandangkan konsep percutian sedemikian masih baharu.
”Kita akan arahkan pihak berkaitan untuk kaji dan semak semula undang-undang berkaitan tapak perkhemahan dan tapak glamping di negeri ini,” katanya.
Dalam pada itu, Soon Hin juga menyeru semua pemilik tapak perkhemahan dan glamping untuk mendapatkan lesen masing-masing daripada PBT.
”Sepatutnya sesuatu pembangunan di mana-mana kawasan termasuk tapak perkhemahan dan tapak glamping perlu mendapat kelulusan daripada PBT,” tambahnya. – KOSMO! ONLINE


Tanah runtuh: Facebook Father’s Organic Farm bertukar hitam
Oleh HARRITH HISHAM

16 Disember 2022, 4:43 pm
PETALING JAYA – Akaun Facebook Father’s Organic Farm yang menawarkan perkhidmatan tapak perkhemahan di Jalan Batang Kali, Hulu Selangor menukar gambar profilnya kepada warna hitam.
Perkara itu dikesan orang ramai susulan kejadian tanah runtuh di kawasan terbabit yang melibatkan 94 mangsa dipercayai sedang menjalani perkhemahan.
Dalam pada itu, tinjauan Kosmo! di ruangan komen mendapati orang ramai meninggalkan ucapan takziah kepada mangsa yang terlibat.
“Sedih dengan apa yang terjadi. Marilah sama-sama kita tabah dan berdoa untuk mangsa,” kata Angelina.
“Takziah untuk ahli keluarga mangsa yang terlibat dan harap yang terselamat cepat sembuh. Semoga kita semua ambil pengajaran,” ucap Akmal Hafiz.
Sementara itu, berdasarkan gambar terdahulu, seorang pengguna dikenali sebagai Ruhaiza berpendapat bahawa lokasi berkenaan sememangnya mempunyai risiko untuk berlaku tanah runtuh.

“Jika tengok gambar-gambar lama di ‘camp site’ (tapak perkhemahan) ini, ada beberapa tempat yang berisiko tinggi untuk berlakunya tanah runtuh bila musim hujan,” ujarnya. – KOSMO! ONLINE


Tanah runtuh: Ibu mengharapkan keajaiban anak selamat ditemui
Oleh NURUL IZZATI ZAINI

16 Disember 2022, 3:58 pm
HULU SELANGOR- Seorang ibu hanya mampu mengharapkan keajaiban agar anak perempuannya ditemui dalam kejadian tanah runtuh di Father Organic Farm, Batang Kali, awal pagi tadi.
Ibu tersebut, Tan Ah Choe, 66, yang berasal dari Jintian, Kepong, hanya mengetahui anaknya, Hong Mei Jing, 38, pergi keluar bersama rakan-rakannya namun tidak tahu ke lokasi mana.
“Dia (anak) tidak beritahu pergi berkhemah atau kemana lokasi yang dituju. Saya mengetahui hal ini pun daripada rakan-rakan yang menghubungi pagi tadi.
“Jika orang ramai atau pihak hospital mempunyai informasi tentang anak saya, boleh segera maklumkan, dan berharap supaya anak saya ditemui dalam keadaan yang selamat,” katanya ketika ditemui pemberita.
Anaknya adalah antara 20 guru Sekolah Jenis Kebangsaan Cina (SJKC) Mun Choong yang berkhemah di situ sejak tiga hari lalu dan sepatutnya pulang pada 10 pagi hari ini.
Sehingga kini, angka korban telah mencecah 16 orang, manakala 17 lagi masih belum ditemui. -KOSMO! ONLINE


Perjanjian permuafakatan menjunjung kedudukan Islam, Melayu
Oleh ZULKIFLI MANZOR

16 Disember 2022, 4:34 pm
PETALING JAYA – Perjanjian Permuafakatan Antara Gabungan yang dimeterai di Pejabat Perdana Menteri hari ini beriltizam menjana kesepakatan rakyat untuk memacu Malaysia di atas landasan yang progresif dan majmuk.
Ketua Pemuda Barisan Nasional (BN), Datuk Dr Asyraf Wajdi Dusuki berkata, perjanjian permuafakatan itu juga berkenaan Kerajaan Persekutuan mengambil langkah yang perlu agar dasar, program, pendirian, perlakuan dan pembawaan kerajaan menjunjung peruntukan-peruntukan Perlembagaan Persekutuan berhubung kedudukan Islam, Melayu dan Bumiputera, Raja- raja Melayu dan Bahasa Melayu.
“Pada masa sama Kerajaan Persekutuan juga akan mempertahankan hak dan kebebasan rakyat bukan Melayu, Bumiputera, Islam mengamalkan agama, kepercayaan dan adat masing-masing mengikut Perlembagaan Persekutuan, agar keseluruhan semua rakyat Malaysia boleh hidup dalam suasana harmoni, saling mempercayai, mendapat peluang yang adil mengikut keperluan dan saling memakmurkan dalam konteks hidup bernegara yang majmuk,” katanya dalam satu kenyataan hari ini.
Terdahulu, Kosmo! melaporkan parti-parti utama yang membentuk Kerajaan Perpaduan di bawah pimpinan Perdana Menteri, Datuk Seri Anwar Ibrahim selesai menandatangani perjanjian Permuafakatan Antara Gabungan di Pejabat Perdana Menteri hari ini.
Perjanjian persefahaman tersebut dibuat adalah bagi parti-parti yang bersama-sama membentuk Kerajaan Perpaduan menyatakan persetujuan terhadap gabungan berkenaan serta kepimpinan Perdana Menteri.
Hadir sama pada majlis menandatangani itu ialah Presiden Barisan Nasional (BN), Datuk Seri Dr. Ahmad Zahid Hamidi; Naib Presiden Parti Pesaka Bumiputera Bersatu (PBB), Datuk Seri Fadillah Yusof; Pengerusi Gabungan Parti Sarawak (GPS), Tan Sri Abang Johari Abang Openg dan Pengerusi Gabungan Rakyat Sabah (GRS), Datuk Hajiji Noor.

Pemeteraian permuafakatan tersebut juga dibuat agar Sidang Khas Parlimen akan diadakan selama dua hari pada 19 hingga 20 Disember ini berjalan dengan lancar.
Antara agenda utama Sidang Khas Parlimen kelak ialah bagi memilih Yang di-Pertua Dewan Rakyat selain usul undi percaya kepada kepimpinan Perdana Menteri. – KOSMO! ONLINE


Tanah runtuh: Tidak ada akta khusus bagi tapak perkhemahan
Oleh NURUL IZZATI ZAINI

16 Disember 2022, 4:23 pm
HULU SELANGOR- Tidak ada akta atau undang-undang khusus bagi tapak perkhemahan yang diadakan di tanah kawasan persendirian.
Exco Pelancongan dan Alam Sekitar Selangor, Hee Loy Sian, berkata Kebenaran Merancang (KM) hanya dikeluarkan untuk mereka yang ingin membina bangunan.
“Dalam hal ini, pemilik tanah persendirian tersebut hanya memiliki kebenaran untuk melakukan pertanian dan bukannya menjalankan perniagaan perkhemahan.
“Sepatutnya pemilik tanah tersebut memaklumkan kepada Majlis Perbandaran Hulu Selangor jika ingin berbuat sedemikian.
“Cuma dalam akta kita sekarang, tidak ada undang-undang khusus untuk perkhemahan, jadi orang awam boleh pacak khemah di mana-mana sahaja kecuali hutan simpan,” katanya ketika ditemui pemberita, hari ini.
Tambahnya, pihaknya juga akan mengadakan pemantauan di bahagian cerun, gunung-ganang dan di tepi sungai supaya kejadian yang berisiko tinggi dapat dielakkan. – KOSMO! ONLINE


Tanah runtuh: Muhyiddin harap mangsa hilang ditemui segera
Oleh KOSMO!

16 Disember 2022, 4:10 pm
PETALING JAYA – Pengerusi Perikatan Nasional (PN), Tan Sri Muhyiddin Yassin mengucapkan takziah kepada seluruh keluarga dan waris mangsa yang terkorban dalam tragedi tanah runtuh di Batang Kali pagi tadi.
Beliau berharap agar semua mereka yang terlibat tabah dengan ujian tersebut dan bersabar menghadapi saat yang mendukacitakan itu.
“Saya juga mendoakan kesembuhan segera kepada semua mangsa yang terselamat dan sedang menjalani rawatan di hospital.
“Marilah sama-sama kita berdoa agar semua mangsa yang masih hilang dapat ditemui segera dan berada dalam keadaan selamat,” katanya dalam satu kenyataan hari ini.
Muhyiddin yang juga bekas Perdana Menteri turut mengucapkan terima kasih kepada semua pihak yang terlibat dalam kerja-kerja mencari dan menyelamat.
“Khususnya pasukan keselamatan, agensi penyelamat dan pasukan perubatan yang bekerja keras sehingga ke saat ini bagi mencari dan menyelamatkan mangsa,” katanya. – KOSMO! ONLINE


Tanah runtuh: Risiko runtuhan susulan masih ada
Oleh AZMI NORDIN

16 Disember 2022, 4:17 pm
HULU SELANGOR – Kemungkinan risiko runtuhan susulan mampu berlaku semula di tapak perkhemahan Father’s Organic Farm di Jalan Batang Kali-Genting Highland di sini.
Menteri Sumber Asli, Alam sekirar dan Perubahan Iklim, Nik Nazmi Nik Ahmad berkata, sepasukan Jabatan Mineral dan Geosains (JMG) sudah digerakkan bagi membantu agensi responder untuk kerja-kerja mencari dan menyelamat.
Menurut beliau, pasukan tersebut akan mengenal pasti kawasan zon bahaya dan zon kawalan.
“Berdasarkan cerapan data awal di tempat kejadian, terdapat kegagalan pada cerun tambakan dengan dimensi runtuhan sepanjang kira-kira 500 meter (m), lebar 200 m serta kedalaman lapan meter dengan anggaran runtuhan 450,000 m padu yang melanda kawasan tersebut.
“Risiko (runtuhan susulan) itu ada, tetapi kita akan menunggu maklumat terperinci daripada agensi yang terlibat,” katanya kepada pemberita selepas membuat tinjauan di lokasi kejadian.
Sehubungan itu, Nik Nazmi mengeluarkan arahan berjaga-jaga dan akan ambil tindakan lanjut berdasarkan laporan yang diterimanya, termasuk menutup beberapa kawasan sekitar lokasi tersebut.

Jelas beliau lagi, operasi mencari dan menyelamat masih giat dijalankan serta mendoakan mangsa lain akan segera ditemui.
Beliau berkata, setakat ini maklumat yang diterimanya adalah 94 orang mangsa terlibat dengan 61 daripadanya sudah diselamatkan.
“Sebanyak 16 mangsa disahkan meninggal dunia dengan 17 orang lagi belum ditemui.
“Pihak kementerian mengucapkan salam takziah kepada anggota keluarga mereka yang meninggal dunia dan pada mereka yang terkesan dengan bencana ini,” katanya.
Justeru, pihaknya menasihati orang awam agar sentiasa berwaspada terhadap ancaman tanah runtuh atau bencana geologi yang lain di sekitar kawasan masing-masing. – KOSMO! ONLINE


Tidak akan ada usul undi percaya di Perak
Oleh LIYANA RAMLI

16 Disember 2022, 3:41 pm
IPOH – Perak tidak akan melaksanakan usul undi percaya dalam Mesyuarat Pertama dan Mesyuarat Kedua Tahun Pertama, Dewan Undangan Negeri (DUN) Perak yang Ke-15.
Yang Dipertua DUN Perak, Datuk Mohammad Zahir Abdul Khalid berkata, ia tidak akan dilaksanakan pada sidang DUN yang berlangsung pada 19 Disember hingga 29 Disember depan.
“Tiada undi percaya atau tidak percaya dalam sidang DUN kali ini. Di Parlimen mungkin sedikit berbeza tetapi di Dewan Negeri tidak.
“Jika saya tanya sebagai Speaker, kalau selepas Pilihan Raya Umum (PRU) telah dilantik Menteri Besar di bawah kuasa Tuanku Sultan, di dalam dewan tidak perlu mengusulkan undi percaya atau tidak percaya.
“Tidak perlu pada Mesyuarat Pertama terutamanya selapas PRU kecuali ada pertukaran Menteri Besar dalam tempoh itu, baru boleh bawa usul undi percaya dalam dewan untuk mengukuhkan kedudukan Menteri Besar itu,” katanya.
Beliau berkata demikian ketika sidang akhbar Mesyuarat Pertama, Tahun Pertama, DUN Perak di Bangunan Perak Darul Ridzuan di sini hari ini.

Sementara itu, Mohammad Zahir berkata, Sultan Perak, Sultan Nazrin Muizzuddin Shah dan Raja Pemaisuri Perak, Tuanku Zara Salim telah berkenan untuk mencemar duli berangkat ke istiadat tersebut.
“Baginda akan menzahirkan Titah Diraja bersempena Pembukaan Rasmi Tahun Pertama, Dewan Negeri yang ke-15 pada 20 Disember 2022,” katanya. – KOSMO! ONLINE


Tanah runtuh : Wujudkan mobile base station bagi atasi isu capaian internet
Oleh MOHD. RAFIE AZIMI

17 Disember 2022, 8:55 pm
ALOR SETAR – Suruhanjaya Komunikasi dan Multimedia Malaysia (SKMM) dicadangkan supaya mewujudkan ‘mobile base station’ untuk kegunaan segera sekiranya berlaku bencana di negara ini.
Pengerusi Forum Pengguna dan Multimedia Malaysia (CFM), Muhammad Radzillah Abdullah berkata, langkah itu akan memudahkan tempat-tempat berisiko dan bencana mendapat capaian internet dengan baik.
Langkah itu katanya, mampu membantu melancarkan komunikasi di kawasan tersebut.
“Dalam kejadian tanah runtuh di Jalan Genting Highland – Batang Kali, Hulu Selangor semalam, capaian internet di kawasan tersebut dilaporkan lemah sehingga mengakibatkan maklumat lambat sampai kepada khalayak.
“Keadaan itu juga menyukarkan komunikasi operasi mencari dan menyelamat (SAR) selain memberi kesan terhadap kelewatan laporan media,” katanya dalam satu kenyataan di sini hari ini.
Sehubungan itu, CFM mencadangkan supaya SKMM dapat mewujudkan ‘mobile base station’ untuk kegunaan segera sekiranya berlaku bencana seperti itu.

Berikutan capaian internet yang lemah, empat syarikat utama telekomunikasi negara telah diarah untuk ke lokasi tanah runtuh tersebut bagi meninjau masalah tersebut dan mencari penyelesaian terbaik bagi mengatasinya.
Capaian internet yang lemah itu turut menyebabkan wartawan berjalan kaki sejauh satu kilometer dari pusat media yang disediakan Jabatan Penerangan untuk mendapatkan akses internet bagi menghantar laporan masing-masing.
Mengulas lanjut, Muhammad Radzilah berkata, CFM yang mewakili komuniti pengguna komunikasi di negara ini amat prihatin dan cakna dengan isu berkenaan.
“Kami menggesa SKMM serta syarikat telekomunikasi untuk bertindak pantas bagi menyelesaikan isu ini.
“Tindakan segera perlu diambil ketika berlakunya bencana sedemikian dan diharapkan agar perkara serupa tidak berulang lagi pada masa akan datang,” katanya. – KOSMO! ONLINE


Budak lelaki lempar kucing dari tingkat 22
Oleh KOSMO!

17 Disember 2022, 9:00 pm
SINGAPURA – Lebih 10,000 orang menandatangani petisyen secara online untuk menuntut keadilan bagi seekor kucing yang dilempar dari bangunan flat Lembaga Perumahan dan Pembangunan (HDB) di Singapura, lapor laman berita Mothership.
Petisyen itu dimulakan oleh seorang pengguna media sosial bernama Nadya Im pada 15 Disember lalu di laman Change.org.
Berdasarkan satu rakaman sistem televisyen litar tertutup (CCTV) pada 14 Disember lalu sekitar pukul 1:35 tengah hari (waktu tempatan), seorang budak lelaki dan seekor kucing dilihat keluar dari lif.
Budak itu membawa kucing tersebut dan kemudian melemparkannya ke atas pagar. Kejadian itu berlaku di tingkat 22 Blok 186 Boon Lay Avenue.
Menurut penyelamat kucing tempatan, Feline, kucing bernama Panther itu milik penduduk di kawasan tersebut.
Insiden itu telah menimbulkan kekecewaan dalam kalangan masyarakat pencinta kucing di Singapura.

Persatuan Pencegahan Kezaliman Terhadap Haiwan (SPCA) di Singapura dalam satu catatan di Facebook berkata, pihaknya telah dimaklumkan mengenai kes itu dan menegaskan bahawa ‘penderaan dan kekejaman haiwan tidak mempunyai tempat dalam masyarakat’.
Pengarah kumpulan Perkhidmatan Haiwan & Veterinar (AVS) di NParks, Jessica Kwok berkata, siasatan terhadap kes itu sedang dijalankan.
Dia meminta orang ramai untuk tidak membuat spekulasi mengenai butiran kes dan membenarkan penyiasatan berjalan dengan sewajarnya.
Persatuan Kebajikan Kucing (CWS) juga berkata dalam satu kenyataan bahawa pihaknya telah membantu pemilik kucing itu memfailkan laporan AVS dan laporan polis. – Agensi


Sukarelawan dilarang sertai SAR atas faktor keselamatan
Oleh AZMI NORDIN

17 Disember 2022, 8:34 pm
HULU SELANGOR – Keadaan struktur tanah yang masih berisiko faktor sukarelawan tidak dibenarkan membantu operasi mencari dan menyelamat (SAR) mangsa di tapak perkhemahan Father’s Organic Farm, Jalan Genting – Batang Kali di sini.
Ketua Polis Negara, Tan Sri Acryl Sani Abdullah Sani berkata, pihaknya memahami terdapat beberapa pihak awam yang ingin membantu dalam kerja-kerja SAR.
Namun begitu, ulas beliau, soal keselamatan pelbagai pihak menjadi faktor utama mereka tidak dibenarkan mengikuti operasi itu.
“Kita hadkan operasi pencarian ini dengan diketuai oleh Jabatan Bomba dan Penyelamat Malaysia(JBPM) dan beberapa agensi lain.
“Kawasan yang terlibat ini luas, jadi sekiranya kita memberikan kebenaran dibimbangi penugasan tidak dapat diselaraskan dan menjadi kucar kacir,” katanya kepada pemberita. -KOSMO! ONLINE.


Tanah runtuh: Jenazah salah seorang mangsa dikebumi malam ini
Oleh TOREK SULONG

17 Disember 2022, 8:47 pm
PASIR PUTEH – Jenazah salah seorang mangsa kejadian tanah runtuh di sebuah tapak perkhemahan di Batang Kali, Selangor kelmarin dikebumikan di Tanah Perkuburan Islam Darul Sakinah, Kuala Lumpur malam ini.
Mangsa, Nurul Azwani Kamarulzaman, 31, dari Kampung Gong Lapang, Semerak di sini berhijrah ke Kuala Lumpur sejak enam tahun lalu dan bekerja di kantin Sekolah Jenis Kebangsaan Cina (SJKC) Mun Choong.
Sepupunya, Abdul Muhaimin Ismail, 31, berkata, ahli keluarga mengambil keputusan untuk mengebumikan jenazah di Kuala Lumpur memandangkan semua keluarga terdekat tinggal di sekitar ibu negara.
Menurutnya, solat jenazah akan dijalankan di Masjid Abu Hurairah, Batu Lima selepas solat isyak malam ini sebelum disemadikan di Tanah Perkuburan Islam Darul Sakinah.
“Ahli keluarga reda dengan pemergian arwah dan menganggap ini sebagai ketentuan takdir.
“Kami sekeluarga amat berterima kasih kepada semua anggota pasukan penyelamat yang bertungkus-lumus membantu pencarian Nurul Azwani,” katanya ketika dihubungi Kosmo! sebentar tadi.

Sementara itu Ahli Dewan Undangan Negeri (ADUN) Semerak, Wan Hassan Wan Ibrahim mengesahkan bahawa Nurul Azwani merupakan penduduk asal Kampung Gong Lapang di sini dan kali terakhir pulang ke kampung untuk mengundi pada Pilihan Raya Umum ke-15 baru-baru ini.
“Saya akan menziarahi ahli keluarga mangsa terutamanya Siti Esah Hassan, 53, yang merupakan ibu kepada Nurul Azwani di Kuala Lumpur esok.
“Keluarga terdekat arwah semuanya tinggal di luar Kelantan. Saya turut difahamkan rumah mereka di kampung juga sudah tiada orang yang tinggal,” katanya. – KOSMO! ONLINE


PTPTN bantu 3.77 juta pelajar sejak 25 tahun penubuhan
Oleh MUHAMMAD NAJIEB AHMAD FUAD

17 Disember 2022, 8:41 pm
PETALING JAYA – Perbadanan Tabung Pendidikan Tinggi Nasional (PTPTN) telah membantu seramai 3.77 juta pelajar sejak 25 tahun penubuhannya.
Pengerusi PTPTN, Dr. Apli bin Yusoff berkata, pinjaman tersebut diberi sejak penubuhan agensi itu pada 1 November 1997 hingga 30 November tahun ini melibatkan pinjaman yang dikeluarkan berjumlah RM68.22 billion.
“Dalam tempoh yang sama juga jumlah deposit simpanan SSPN yang diterima adalah sebanyak RM13.38 billion dengan bilangan akaun berjumlah 5.68 juta,” katanya dalam satu kenyataan di sini hari ini.
Sementara itu, beliau hari ini turut melancarkan Karnival PTPTN Sempoi Baq Hang dan Pejabat baharu PTPTN Pulau Pinang sempena Jubli Perak.
Apli berkata, bagi memastikan identiti korporat PTPTN terus disegani dan memberi kepercayaan yang kukuh, agensi ini telah melaksanakan penjenamaan semula secara berperingkat bermula tahun 2020.
“Inisiatif ini selari dengan Pelan Strategik 2021-2025 yang turut menumpukan kepada usaha memperkasa organisasi ke arah yang lebih dinamik dan cemerlang melalui memperkasakan imej, budaya dan proses kerja melalui penjenamaan dan pendigitalan PTPTN.” katanya.

Tambahnya, penganjuran penganjuran karnival ini sangat bertepatan bagi menghebahkan kepada orang ramai tentang perpindahan Pejabat PTPTN Pulau Pinang dari Seberang Jaya ke lokasi baharu yang lebih strategik di Elevate Gravitas, Permatang Pauh.
“Justeru, seluruh warga Pulau Pinang boleh mendapatkan pelbagai perkhidmatan yang disediakan. PPN Pulau Pinang telah mula beroperasi pada 15 Disember lepas.
“Selain itu, PTPTN juga mempunyai tiga Pejabat PTPTN Cawangan (PPC) di Pulau Pinang iaitu PPC Bayan Baru, PPC UTC Pulau Pinang dan PPC Bukit Mertajam,” ujarnya. – KOSMO! ONLINE


Lelaki terpendek di dunia berketinggian cuma 65 sentimeter
Oleh KOSMO!

17 Disember 2022, 8:30 pm
TEHERAN – Seorang lelaki mendapat pengiktirafan Guinness World Records untuk kategori lelaki terpendek di dunia, lapor laman berita Wion News semalam.
Anugerah itu diberikan Selasa lalu kepada penduduk Iran yang berketinggian hanya 65 sentimeter (sm).
Afshin Esmaeil Ghaderzadeh, 20, yang tinggal di sebuah kampung terpencil di wilayah Azerbaijan Barat berkata, menjadi lelaki paling pendek di dunia terasa ‘seperti mimpi’ selepas dia didapati 6.86 sm lebih pendek daripada pemegang rekod sebelumnya.
Ketua Pengarang Guinness World Records, Craig Glenday dan Adjudikator Rasmi, Kanzy El Defrawy menghadiri acara pengukuran di pejabat badan penyimpan rekod dunia itu di Dubai.
Afshin diukur tiga kali untuk memastikan dia mencatat rekod baharu itu.
Kehidupan di Iran Utara tidak mudah untuk Afshin. Akibat tidak dapat bersekolah, dia menjadi buta huruf walaupun baru-baru ini berjaya menulis namanya sendiri.

Afshin tidak dapat mengelilingi kampung tanpa bantuan ibu bapanya. Walaupun dia boleh berjalan, dia lebih suka digendong pada masa-masa tertentu.
“Hanya berfikir tentang menjadi sebahagian daripada keluarga Guinness World Records adalah seperti mimpi.
“Saya kadang-kadang sukar untuk mempercayainya. Ia seperti anda bangun keesokan harinya dan seluruh dunia kini tahu siapa anda. Itu ajaib,” kata Afshin.
Menurut Afshin, dia hanya mahu membantu ibu bapanya dan meringankan beban mereka selepas mendapat pengiktirafan itu. – Agensi


Peserta maraton rebah ketika hampiri garisan penamat
Oleh NUR AMALINA AZMAN

17 Disember 2022, 8:23 pm
LANGKAWI – Seorang peserta maraton rebah dan tidak sedarkan diri ketika menghampiri garisan penamat pada Langkawi International Half Marathon 2022 di sini pagi tadi.
Mangsa, Nik Mohd. Faiz Nik Mohd. Azmi, 37, dilaporkan meninggal dunia ketika dalam perjalanan ke Hospital Sultanah Maliha (HSM) di sini.
Allahyarham Nik Mohd. Faiz merupakan pensyarah kanan di Universiti Putra Malaysia (UPM).
Ketua Polis Daerah Langkawi, Asisten Komisioner Shariman Ashari berkata, pihaknya menerima panggilan daripada Unit Kecemasan HSM memaklumkan tentang kematian mangsa pada pukul 10.30 pagi tadi.
Kata beliau, mangsa dikatakan rebah dan tidak sedarkan diri ketika menghampiri garisan penamat.
“Petugas perubatan dan anggota Angkatan Pertahanan Awam Malaysia (APM) telah memberikan bantuan awal iaitu bantuan pernafasan (CPR) kepada mangsa,” ujarnya.

Menurutnya, mangsa seterusnya dikejarkan ke HSM untuk mendapatkan rawatan dan dilaporkan meninggal dunia ketika dalam perjalanan ke hospital.
“Mangsa didapati negatif Covid-19 dan mayat dibawa ke Hospital Sultanah Bahiyah, Alor Setar untuk bedah siasat,” ujarnya.
Tambahnya, kes diklasifikasikan sebagai mati mengejut. – KOSMO! ONLINE


Anak masih terkejut Salahuddin sudah tiada
Oleh ISWAN SHAFIQ ISA

17 Disember 2022, 11:59 pm
SEBERANG PERAI – “Farah okay, cuma itulah terkejut sebab papa dah tak ada. Doakan Farah kuat sebab Farah paling rapat dengan papa.”
Itu kata Farah Nadirah Salahuddin, 28, anak kepada bekas pemain bola sepak kebangsaan, Salahuddin Che Rose yang menghembus nafas terakhir pada usia 53 tahun hari ini.
Menurut anak sulung daripada tiga beradik itu, Salahuddin dipercayai meninggal dunia pada sebelah pagi berdasarkan kepada status WhatsApp terakhirnya iaitu sekitar waktu subuh.
” Insya-Allah… arwah (Salahuddin) akan dimandikan, dikafankan dan disolatkan esok di Masjid Jami’ul Ehsan, Kuala Lumpur. Pukul berapa akan dimaklumkan kemudian.
“Kemudian jenazah akan dibawa ke tanah perkuburan Islam di USJ22 Subang Jaya (Selangor) selepas selesai semua. Doakan arwah papa ditempatkan dalam kalangan orang-orang beriman,” katanya menerusi aplikasi WhatsApp kepada Kosmo!.
Difahamkan, Salahuddin meninggal dunia akibat masalah kesihatan selepas menderita akibat penyakit jantung sejak 12 tahun lalu.

Kisah bekas pemain Pulau Pinang dan Pahang yang terkenal dengan nama jolokan ‘orang besi’ itu pernah disiarkan Kosmo! kira-kira dua tahun lalu selepas beliau mendakwa hilang punca pendapatan akibat perintah kawalan pergerakan (PKP).
Dalam pada itu, pengendali sementara skuad Harimau Kumbang, Manzoor Azwira Abdul Wahid, 46, yang juga merupakan anak saudara Allahyarham memberitahu, Salahuddin rapat dengan ibunya yang juga kakak sulung beliau.
“Kali terakhir saya berjumpa dengan arwah bapa saudara saya itu adalah beberapa bulan lepas.
“Arwah kini tinggal di Kuala Lumpur bersama rakannya selepas tidak lagi tinggal bersama ibu saya di Pulau Pinang,” katanya ketika dihubungi di sini.
Salahuddin yang juga anak kelahiran Bukit Mertajam memulakan karier bola sepaknya bersama Pulau Pinang pada 1991.
Ketika era kegemilangannya, beliau pernah menganggotai Skuad Projek Olimpik Barcelona 1992 atau Barcelona Babes bersama beberapa legenda pemain bola sepak termasuk Azman Adnan, Datuk Ong Kim Swee dan ramai lagi. – KOSMO! ONLINE


Tanah runtuh: SAR dalam hujan renyai diteruskan hingga pukul 4 pagi
Oleh AZMI NORDIN

17 Disember 2022, 10:27 pm
HULU SELANGOR -Operasi mencari dan menyelamat (SAR) di tapak perkemahan di Jalan Batang Kali-Genting Highland, di sini akan diteruskan sehingga pukul 4 pagi esok.
Namun begitu, arahan pemberhentian operasi SAR akan dikeluarkan sekiranya cuaca semakin buruk.
Keadaan cuaca di lokasi kejadian menunjukkan hujan rintik bermula kira-kira pukul 9.30 malam tadi.
Ketua Polis Daerah Hulu Selangor, Superintendan Suffian Abdullah berkata, selepas berbincang dengan anggota bomba, kedua-dua mereka telah bersetuju meneruskan operasi tersebut.
“Selepas berbincang dengan pihak bomba, kami bersetuju meneruskan operasi mencari dan menyelamat sehingga pukul 4 pagi dan disambung 9 pagi esok.
“Sekiranya cuaca semakin buruk, operasi SAR akan diberhentikan serta merta,” katanya ketika ditemui pemberita.

Terdahulu, Kosmo! melaporkan Pengarah Jabatan Bomba dan Penyelamat (JBPM) Selangor, Datuk Norazam Khamis berkata, operasi SAR akan diberhentikan secara serta merta sekiranya cuaca buruk.
“Jika berlakunya hujan operasi yang dijalankan akan berhenti serta merta, manakala anggota terlibat di lokasi juga akan diletakkan di tempat yang selamat,” katanya. -KOSMO! ONLINE.


Tanah runtuh: Jenazah Nurul Azwani akan dikebumi segera
Oleh TUAN NURHIDAYAH TUAN AB.GHANI

17 Disember 2022, 9:01 pm
SUNGAI BULOH – Jenazah Nurul Azwani Kamarulzaman, 31, mangsa yang meninggal dunia akibat runtuhan tanah di tapak perkhemahan di Father’s Organic Farm telah dibawa pulang oleh keluarganya, sekitar pukul 7.45 malam tadi.
Ibu mangsa, Siti Esah Hassan, 53, berkata, Allahyarham akan segera dikebumikan pada malam ini.
“Arwah akan dibawa pulang ke Taman Selasih, Gombak.
“Jenazah akan dibawa ke Masjid Kampung Batu untuk disembahyangkan sebelum dikebumikan di Tanah Perkuburan Islam Kampung Batu 5, Jalan Ipoh, Kuala Lumpur,” jelasnya.
Menurutnya, puteri sulungnya itu bekerja di kantin Sekolah Jenis Kebangsaan Cina (SJKC) Mun Choong.
“Kali terakhir bertemu dengan dia (Allahyarham) adalah pada hari Rabu, sebelum pergi ke tempat perkhemahan.

“Ini kali pertama dia mengikuti aktiviti perkhemahan dan kami tidak menyangka perkara sebegini akan berlaku,” katanya.
Ibu Allahyarham dilihat hadir bersama beberapa ahli keluarganya di pekarangan Jabatan Forensik Sungai Buloh sejak petang tadi. -KOSMO! ONLINE


Wanita Austria belanjakan lebih RM200,000 untuk bibir besar
Oleh KOSMO!

17 Disember 2022, 7:00 pm
VIENNA – Seorang wanita berkata bahawa dia telah membelanjakan sebanyak £40,000 (RM214,924) untuk menjadikan bibirnya kelihatan besar dan beberapa prosedur lain, lapor portal berita Daily Mirror semalam.
Fetisch Barbie dari Vienna, Austria turut mencantikkan hidung, pipi, dagu, nasolabial dan melakukan suntikan botox pada mukanya.
Dia juga mempunyai ramai peminat dalam kalangan lelaki yang memuji dan membelinya pelbagai jenis hadiah.
Barbie berkata, lelaki-lelaki itu menghubunginya secara online dan wanita tersebut masih berhubung dengan mereka kerana dirinya adalah ‘tangan’ peneraju transformasi mereka.
Wanita tersebut menyifatkan dirinya memiliki kecantikan semula jadi dan berminat dengan versi kewanitaan kosmetik sejak berusia 13 tahun lagi.
Sejak berumur 18 tahun, bibirnya telah disuntik sekitar 50 hingga 60 kali dan melakukan pembesaran terhadap payu daranya supaya dia mempunyai tubuh yang kelihatan ‘terlalu’ kewanitaaan.

Barbie juga mendakwa bahawa sesetengah orang telah menjadi sangat taksub dengannya sehingga mereka memutuskan untuk beralih menjadi wanita dan meniru penampilannya. – Agensi


Lori ATM langgar tembok tol, 12 cedera
Oleh NOR SHAFAWATI YUP

17 Disember 2022, 6:27 pm
SEREMBAN – Sebuah lori Angkatan Tentera Malaysia (ATM) yang dalam perjalanan membawa 13 Parajurit Muda terbabit dalam kemalangan selepas melanggar tembok batu pemisah lorong tol di Kilometer 7.1 Plaza Tol Lebuh Raya Seremban – Port Dickson di sini semalam.
Ketua Polis Daerah Seremban, Asisten Komisioner Nanda Maarof berkata, kemalangan pada pukul 7.10 petang itu dipercayai berpunca daripada masalah brek mengakibatkan 12 orang termasuk pemandu lori ATM cedera.
Nanda berkata, pemandu lori dan tiga penumpang mengalami kecederaan parah manakala lapan lagi penumpang cedera ringan.
“Siasatan awal mendapati, kemalangan berlaku apabila sebuah lori tiga tan jenis Hicom yang dipandu oleh seorang anggota tentera lelaki berusia 25 tahun sedang bergerak di lorong paling kiri.
“Lori ATM itu yang dipercayai mengalami kerosakan brek telah hilang kawalan lalu merempuh bahagian tembok tengah pembahagi lorong tol,” katanya dalam kenyataan di sini hari ini.
Nanda berkata, ketika kejadian lori tersebut membawa 13 penumpang yang merupakan Parajurit Muda dalam perjalanan dari Markas 1 Kompeni Angkut Kem Si Rusa, Port Dickson menghala ke arah Terminal One, Seremban.

“13 Parajurit Muda itu baru menamatkan latihan asas ketenteraan dan dihantar ke Terminal One Seremban dengan tujuan menghantar kesemua mereka pulang bercuti.
“Kesemua 12 mangsa yang berusia antara 19 sehingga 25 tahun yang cedera telah dibawa ke Hospital Tuanku Ja’afar Seremban oleh pihak ambulans untuk menerima rawatan,” katanya.
Nanda berkata, kes disiasat di bawah Seksyen 43(1) Akta Pengangkutan Jalan 1987 dan siasatan lanjut masih dijalankan. – KOSMO! ONLINE


Kejadian pelik muncung jet tentera AS terjunam di landasan
Oleh KOSMO!

17 Disember 2022, 8:00 pm
FORT WORTH – Seorang juruterbang Tentera Udara Amerika Syarikat (AS) berjaya menggunakan kerusi anjal untuk keluar dari sebuah jet pejuang kalis radar F-35B Lightning II bernilai £80 juta (RM429.85 juta) di Texas, lapor potal berita The Sun semalam.
Juruterbang itu menggunakan kerusi anjal selepas jet tersebut mendarat dalam keadaan yang pelik apabila muncungnya terjunam pada landasan ketika ia mendarat secara tegak di sebuah pangkalan tentera di Fort Worth, kelmarin.
Rakaman video luar biasa menunjukkan jet itu turun secara menegak perlahan-lahan seperti pendaratan sebuah helikopter dan sebaik sahaja mendarat, ia melantun beberapa kali ke udara sebelum muncungnya menjunam di atas landasan.
Pada ketika itu, juruterbangnya menggunakan kerusi anjal untuk menyelamatkan diri, manakala syarikat Lockheed Martin iaitu pengeluar jet tersebut mengaku kejadian nahas itu dalam satu kenyataan.
Syarikat itu berkata: “Kami menyedari nahas F-35B di landasan Pangkalan Simpanan Bersama Stesen Udara Tentera Laut di Fort Worth dan memahami bahawa juruterbang itu berjaya menyelamatkan diri.
“Keselamatan adalah keutamaan kami. Kami akan mengikut protokol siasatan yang sesuai.”

Sejak tahun 2015, Tentera Udara AS telah mengalami masalah dengan pendaratan secara menegak jet tersebut. – Agensi


JPS keluar amaran banjir di tiga negeri bermula esok
Oleh MUHAMMAD NAJIEB AHMAD FUAD

17 Disember 2022, 7:01 pm
PETALING JAYA – Jabatan Pengairan dan Saliran (JPS) mengeluarkan amaran berlaku banjir di negeri pantai timur bemula esok hingga Isnin depan berdasarkan simulasi model ramalan banjir.
JPS dalam satu kenyataan berkata, tiga negeri berkenaan melibatkan beberapa daerah di Pahang, Kelantan dan Terengganu.
“Pahang melibatkan Kampung (Kg) Beralas, Kg Gading, Jeram Bungor dan kawasan sekitar, serta Kg Merting, Kuala Tahan dan kawasan sekitar, Kg Seberang Guai, Jalan Kg Durian,
“Turut terlibat, Kg Bukit Imam Sulong dan kawasan sekitar, serta Kg Besol, Paya Gintong, Kg Batu Kawah, Kg Perian, Kg Jeransang, Kg Tanjung Betung, Kg Rial, Kg Tanah Nyior, Kg Teh, Kg Jerantut Feri dan kawasan sekitar, mulai 8 pagi Isnin ini pada pukul 8 pagi.
Menurut kenyataan itu juga turut menyaksikan kawasan yang diramal bakal terjejas berikutan banjir di Kelantan ialah Kg Kubang Rambutan, Kg Nibong, Kg Jenob, Rantau Panjang pada pukul 7 pagi esok.
“Pada pukul 4 petang pula dijangka berlaku di Sungai Lanas di Air Lanas, Kampung Bendang Guchil dan Kg Rantau Panjang Lubok.

Manakala, bakal berlaku pada Isnin depan di Kelantan melibatkan Kg Kuala Itik, Kg Limau Purut, Kg Kedai Buloh, Kg Keladang, Jeti Kastam, Kg Batu Jong, Kg Hujong, Kg Pasu Tujoh, Kg Kok Majid, Kg Riek, Kg Pasir Panji, Kg Kerilla, Kg Paloh, Kg Hau Kg Pengkalan Piah dan Kg Kuala Gris.
“Turut berlaku pada hari sama ialah Kg Pengkalan Telok, Kg Kubang Bual, Kg Kenor, Taman Sri Guchil, Kg Bukit Chengat, Kg Banggol Kuchil, Kubang Simpul, Kg Chabir, Kg Teluk Renjau, Kg Pulau Seratus dan Kg Lubok Kawah.
“Ia juga melibatkan Kg Tepi Sungai, Kg Lakat, Kg Sireh, Kg Kelar, Kg Sakar dan Air Mulih,” ujarnya.
Tambahnya, turut dijangka berlaku esok di Terengganu Kg Pinang, Bukit Puteri, Kg Bekok, Kg Che Mohit, Kg Kubang Payu, Jambatan Keruak, Kg Cegar Kubur dan Kg Cawangan.
“Bakal terjejas berikutan banjir juga di Kg Menerong, PPSK Gunung Menerong, Kg Pengkalan Ajal, Kg Pasir Pelata, Kg Tanjung Putat, Kg Lebak, Kg Pasir Simpul, Kg Tengkawang, Kg Kepah, Kg Baung, Kg Banggol Setar dan Kg Pengkalan Merbau.
“Turut dijangka, di Kg Shukor, Kg Tasik, Kg Dendang, Felda Jerangau, Kg Tepus, Kg Serdang dan KG Padang Pulut,” katanya.
Sementara itu, dijangka berlaku pada Isnin depan di Terengganu adalah Kg Permaisuri, Kg Besut, Kg Bukit Pepari, Felda Cherul, Kg Binjai, Kg Cheneh, Kg Pasir Gajah, Kg Nail, Kg Katuk dan Kg Kuala Guntung,” ujarnya. – KOSMO! ONLINE


Tiga suspek ditahan selepas dikejar MPV polis sejauh 80 km
Oleh OTHMAN YAHAYA

17 Disember 2022, 6:34 pm
SUNGAI PETANI – Cubaan tiga lelaki melarikan diri daripada polis dengan memecut laju kereta sejauh kira-kira 80 kilometer (km) gagal apabila mereka ditahan bersama dadah dan parang di Jalan Kuala Ketil, dekat sini hari ini.
Dalam kejadian kira-kira pukul 3.30 pagi itu, kereta jenis Honda Civic dinaiki tiga suspek berusia 26 hingga 39 tahun terbabit terbabas di selekoh lampu isyarat Kampung Haji Wahab kira-kira pukul 8.05 pagi tadi.
Mereka sebelum itu dikejar anggota polis dari Unit kereta peronda (MPV) Ibu Pejabat Polis Daerah Seberang Perai Tengah selepas dilihat dalam keadaan mencurigakan di Bukit Tengah, Pulau Pinang pada pukul 3.30 pagi.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku apabila anggota polis menghampiri kereta dinaiki suspek kerana dilihat dalam keadaan mencurigakan.
“Kereta itu terus memecut laju dan tidak mengendahkan arahan supaya berhenti sebelum memasuki kawasan Seberang Perai Utara (SPU).
“Anggota MPV Seberang Perai Tengah (SPT) meminta bantuan MPV SPU dan sebanyak empat MPV bertindak mengejar kereta suspek,” katanya di sini hari ini.

Kata beliau, kereta suspek kemudian memasuki Sungai Petani sebelum berjaya di tahan selepas kenderaan berkenaan terbabas di selekoh lampu isyarat Kampung Haji Wahab.
“Berlaku pergelutan ketika anggota polis cuba menahan suspek dan pemeriksaan di dalam kereta menemui dua peket plastik lut sinar berisi dadah disyaki syabu dianggarkan seberat 3.33 gram di dalam kotak rokok selain dua bilah parang,” ujarnya.
Menurutnya, semakan mendapati pemandu kereta berusia 26 tahun dan berasal dari Taman Ria Jaya, di sini dan penumpang hadapan berusia 39 tahun dari Taman Ria, di sini masing-masing mempunyai satu rekod kes jenayah dan dadah.
“Sementara penumpang belakang kereta berusia 33 tahun dan berasal dari Batu Caves, Selangor mempunyai 13 kes jenayah dan 10 kes
membabitkan dadah,” katanya.
Tambahnya, ketiga-tiga suspek positif dadah jenis methamphethamine dan kes disiasat di bawah Seksyen 12(2) dan Seksyen 15(1) Akta Dadah Berbahaya 1952 serta Seksyen 6(1) Akta Bahan Kakisan Letupan 1958. – KOSMO! ONLINE


Aktiviti khemah di Suling Hill dihenti serta-merta
Oleh ISWAN SHAFIQ ISA

17 Disember 2022, 8:16 pm
SEBERANG PERAI – Hanya satu daripada dua lokasi tapak perkhemahan iaitu di Suling Hill, Penanti di Seberang Perai Tengah (SPT) di sini dianggap berisiko dan terletak di kawasan bercerun.
Sehubungan itu, Majlis Bandaraya Seberang Perai (MBSP) telah mengeluarkan satu notis bagi menghentikan aktiviti di tapak perkhemahan tersebut dengan serta-merta.
Terdahulu, MBSP dalam satu kenyataan berkata, satu pemantauan telah dilakukan bagi mengenal pasti tapak-tapak perkhemahan yang terdapat di seluruh Seberang Perai.
Ini berikutan arahan yang dikeluarkan Kementerian Pembangunan Kerajaan Tempatan (KPKT) berhubung pemberhentian sementara tapak perkhemahan yang berisiko susulan kejadian tanah runtuh yang berlaku di Batang Kali, Selangor ketika ini.
Difahamkan, satu lagi tapak perkhemahan yang terdapat di Seberang Perai adalah di Kampung Agong, Penaga di Seberang Perai Utara (SPU).
Dalam pada itu, MBSP turut mengingatkan penduduk Seberang Perai supaya tidak mengadakan sebarang aktiviti riadah di sekitar kawasan yang berisiko berlakunya bencana alam. – KOSMO! ONLINE


Lelaki curi seluar dalam wanita untuk ritual ilmu pengasih ditangkap
Oleh KOSMO!

17 Disember 2022, 7:30 pm
GUNUNGKIDUL – Seorang lelaki yang mencuri seluar dalam wanita untuk tujuan ritual ilmu pengasih berjaya ditangkap di Padukuhan Kropak, Kelurahan Candirejo, Kapanewon Semanu, lapor portal berita Radar Jogja semalam.
Seorang pegawai polis, Inspektor Mahmed Ali Bahonar berkata, kejadian berlaku ketika seorang suami mendengar bunyi tapak kaki di luar rumahnya pagi kelmarin dan keluar untuk menjejakinya.
“Suami si mangsa (wanita) mendapati pelaku menghendap masuk ke pekarangan rumah mangsa. (Dia) menuju ke tempat jemuran pakaian,” katanya ketika dihubungi portal berita tersebut.
Pencuri itu kemudian mengambil seluar dalam wanita tersebut menyebabkan dia dikejar oleh si suami sehingga akhirnya berjaya ditangkap sebelum diserahkan kepada polis, kata Mahmed.
Selepas ditangkap, dia kemudian mengaku mencuri seluar dalam tersebut untuk tujuan ritual ilmu pengasih.
Mahmed berkata, pendekatan kesepakatan penyelesaian bersama antara pencuri dengan pemilik seluar dalam itu dilakukan kerana nilai kerugian itu hanya melibatkan jumlah yang kecil. – Agensi